ЖУДА УЗОҚ ВА... ЖУДА ЯҚИН АМЕРИКА! - UzTV New York, Inc.\nАмерика…Неча йилларки, дунёнинг бир четидаги мамлакат ўзига тортаверади. Киноларда кўрганимиз, Озодлик ҳайкали, осмонни “ўпаётган” бинолар, бир-биридан гўзал кўприклар…шу сеҳрли диёрга бориш орзусини руҳлантираверади. Бундан ҳам қизиқроғи, ҳаёт, одамларнинг яшаш тарзи… “Океан орти”га 14 кунлик сафарим – бу мамлакатни тўлиқ кезиб чиқиш, меъморий обидаларини кўздан кечириш учун жуда оз вақт, бироқ, том маънода англаш учун жуда етарли бўлди!\nҲаммасини одатдагидек бошидан бошлашни маъқул топмадим. Ахир, эртак ёки пиар мақола ёзаётганим йўқ-ку? Хотиротларимда ҳозиргидек намоён, бир умр муҳрланган таассуротларнинг қай бири устунлик қилган бўлса, шуларни қораладим. Ғарбнинг энг олисидаги “дўсти”миз – АҚШда кечган бир-бирига ўхшамас кунлар уни шу қадар яқин қиладики, гўё бир қадам ташласанг етасан-у, кўзингни бир очиб юмгунингча, 10379 км.лик масофани босиб ўтганингни сезмай қоласан. Бугун эътиборингизга ҳавола этаётганим жуда узоқ ва бир пайтнинг ўзида жуда яқин Америкада кўрган ва билганларим.\nНЬЮ-ЙОРК БУ — ҲАРАКАТ!\nНью-Йорк. Ҳамма ҳаракатда. Вақт шу қадар тез ўтадики, унинг қадри ишлаб топилаётган доллардан баланд. Иш-уй, уй-иш…Бекорчиликка юпуннинг ҳам, бойнинг ҳам вақти йўқ! Кўчада бир зум тўхтамаётган метро поездлари, одамлар қадами ва бетўхтов транспорт воситаларини кўриб, вақт қиймати ортиб бораётганини ҳис қиласан. Шошаверасан. Ўзбек, қозоқ, рус, америкалик, ҳинд, покистонлик, арман, озарбойжон…- миллатидан қатъий назар, шу мамлакатда истиқомат қилаётган ё саёҳатга келган борки, аввало, ҳаммаси ҳаракат билан чамбарчас боғлиқ эканлигига шоҳид бўлади. Назаримда, мана шу ҳаракат, мана шу узлуксиз ишлаш жараёни бугунги бетакрор шаҳарни бунёд этган! Бу шаҳарда ҳар бир инсон ўз интилиши билан келажагини қурмоқда. Бундан олти йил олдин таҳсил олишга келган Барно исмли қиз бугунги кунда америка умумтаълим мактабларининг бирида бошланғич синф ўқувчиларига инглиз тилида дарс ўтаётганини айтади, яна бир ватандошимиз, суғурта компаниясида яхши натижаларга эришган Фарҳод биринчи бўлиб, ўзбек тилида газета очганидан мағрурланади…Хуллас, яшаётганлар ақл-заковати билан яхши касб эгаси бўлишга улгурган!\n“Катта олма” шаҳридаги энг диққатга сазавор жой — 9/11 мажмуасига борамиз. 11 йил олдин мудҳиш воқеага гувоҳ бўлган бу жойлар тарихнинг янги саҳифаларини очган. 11 йил олдин Жаҳон савдо маркази қолдиқларига тўлган, чанг-тўзонга беланган бу ҳудуд бугун яна мафтункор ва жозибали. Ёвузлик ва ваҳшийлик қурбони бўлган “эгизак бино”лар ўрнида янгилари қад ростламоқда. Ҳаёт янгилинишга мойил. Эзгулик эса барибир ғалаба қозонади. Мана шу ғолибликдан нишона эса осмонга бўйлашаётган, Стейтен айланд томондан Манхэттан соҳилига яқинлашаётиб, кўзимизга узоқдан жавоҳирларни бирма-бир юқорига териб бораётгандек кўриниб, ўзига маҳлиё этаётган ажойиб бунёдкорлик асари! Халқларимизнинг яратиш, қуриш бобидаги тенгсиз хислати бир-бирига жуда яқин!\nПИШИҚ ҒИШТДАН ҚУРИЛГАН КЎПРИК\n…Бехосдан тушиб қолган битта қўлқопимни излаб, кечки Манхэттен гўзаллигига мафтун бўлган аргентиналик аёл билан танишдим. Қаерда дейсизми? Пишиқ ғиштдан қурилган Нью-Йоркнинг энг қадимий кўприги – Бруклин бриджда! Ўзини Мерседес деб таништирган сайёҳ мени неча йиллик тарихга гувоҳ бўлган кўприк устида суратга муҳрлади. Мен ҳам уни эсдалик учун шу кўприкда суратга олдим… Қадимий Бруклин кўприги нафақат Нью-Йоркнинг икки қуруқлигини туташтиради балки дунёнинг турли нуқталаридан келган бегоналар ўртасида дўстлик ипини боғлайди! Жуда олис мамлакатнинг жуда яқин сифатларидан бири бу! Дарвоқе, кечаю кундуз одам аримайдиган бу сувусти осма йўлида қанча қизиқ воқеаларга гувоҳ бўласиз: пиёдалар учун йўлакча, велосипед учун алоҳида йўл – иккисида ҳам бетиним ҳаракат, унинг остида автомашиналар қатнови…Ким янги фильм учун суратга тушяпти, машҳур брэндлардан бири янги либосларини гўзал манзарага кўприк орқали уйғунлаштиради, ким янги кўрсатув учун лавҳа тайёрлайди, фотоаппарат кўтариб олмаган йўловчининг ўзи йўқ…\n«ОКЕАН ОРТИ»ДА «ЁР-ЁР» САДОСИ\nБруклинда ва Филадельфияда тўйларда меҳмон бўлдим. Америка муҳити ўзбекча урф-одатларга заррача ҳам салбий таъсирини ўтказмаган. Ўша қоши-кўзи ўзимизга ўхшаш ватандошлар. Ботиний ва зоҳирий характери ҳам ўша оддий…Тўйга қайнона ва қайнотанинг етиб келолмагани эса кайфиятни туширмайди. Ахир, келинсаломдан “скайп” орқали Самарқанди азимдаги ота-она баҳраманд бўлмоқда! Санъаткорлар ўзбекча хонишлар қилади, тилаклар ўз тилимизда. Даврани тўлдириб рақсга тушишади. Дастурхонда миллий нозу неъматлар. Биринчисига сомса, иккинчисига шўрва…Буёғига қўй гўштидан ҳил-ҳил пишган кабоб! Ватандан жуда олисдаги мамлакатда қанчалар яқин ҳислар, қанчалар яқин қадриятлар…Ўз ўрнида, ёт унсурлардан муҳофазаланган, энг муҳими, эркин!\nВАШИНГТОН…ПРЕЗИДЕНТНИ КЎРИШ БУ ҚАДАР ЯҚИН?\nУзоқ мамлакатдаги яна бир яқинлик. Сайёҳлар учун энг қизиқарли онлар бу Оқ Уйга жуда яқин чамбараклар олдида суратга тушиш. Биз Вашингтонга сайр қилган онлар АҚШда ўтган президент сайловида иккинчи бор ўз номзодини қўйган президентнинг яна муваффақият қозониб, бошқарув курсисида қолган пайтларга тўғри келди. Шу боисми, Америка пойтахтининг турли жойларида катта-кичик янгиланиш ва тадорикка кўз тушади. Қасамёд кунига ҳозирлик кўраётган Капитолий (АҚШ Конгресси), шу бинодан обелисккача бўлган ям-яшил ўтлоқни янгилаш…\nОқ Уй олдида президент тикучари. Тансоқчилар, ота-оналар фарзандлари билан. Саноқли дақиқалардан сўнг, Оқ Уй эшигидан чиққан Обама қўлларини оммага силкитгунича тикучарига чиқиб, ҳавога кўтарилади. Барча сайёҳлар бу олис мамлакатдаги давлат раҳбарини яқиндан фото ва видеога муҳрлашидан мамнун.\nКЕННЕДИ НОМИДАГИ САНЪАТ САРОЙИ\nПойтахтдаги яна бир манзил Кеннеди номидаги санъат саройи бўлди. Кўркам залга кирамиз…Зал юқорисида илинган 200 дан ортиқ мамлакат байроқлари савлат тўкиб ташриф буюрувчиларга разм солади. Турнақатордек тизилган фахрли рамзлар сафбошида ўзимизга жуда яқин ўша ранглар, мовий, оқ, яшил ва уларни ажратиб турувчи алвонранг чизиқлар. Ярим ой ва ўн икки юлдуз! Ифтихордан кўзлар намланади! Олис юртда, жуда яқин, жудаям яқин қадриятнинг эъзоз топиши…Буни сўз билан изоҳлаб бўлмайди. Фақат кўриш ва туйиш керак. Муҳташам саройнинг турли залларини кўздан кечирамиз. Юзлаб сайёҳлар ҳам биз каби ушбу саройдан ҳайратли жиҳат излаётгандек…Америкалик мактаб болаларини ташиётган автобусларнинг кети узилмайди. Бу ҳолга Линкольн дафн этилган тарихий қабристон, музейлар, Капитолийда ҳам бир неча бор дуч келдик. Тарих авлодларни, замонларни, замоннинг турли нуқталарини боғлайди, ахир! Абраҳам Линкольн мемуари ва унинг атрофидаги турли ёдгорликларни гид ёрдамида кўздан кечириб, тарихи ҳақида турли фактларни билиб оламиз. Анча далиллар…Биз билмаган Америка ҳақида тасаввурларимиз ўзгаради.\nШаҳар турли миллат санъат намоёндалари концертларига тўла. Бир томонда америкалик Мадонна куйлайди, яна бир томонда россиялик Жасмин, яна Ўзбекистон халқ артисти Насиба Абдуллаева. Концертлар ватан соғинчига армуғон! Гапирсак, жуда узоқ чўзилади. Сизни ҳам, ўзимни ҳам вақтимни аягим келди. Чунки, гапирмоқчи бўлганларим ҳали анча!\n“ОКЕАН ОРТИ”ДА ЎЗБЕК МАҲАЛЛАСИ\nБруклинга йўлингиз тушса, албатта, гавжум ўзбекларга кўзингиз тушади. Савдо дўконларида, кафе ва ресторанлар. “Наргиз” тамаддихонасига борамиз. Бошига зардўппини қўндирган, чопонга қийиқни маҳкам боғлаб олган официантлар хизмат қилади. Тамаддихона ичини кузатиб, ватаннинг бир бўлаги олиб келингандай ҳис қиласиз ўзингизни…Деворга доираю рубоб, сўзаналар осиғлиқ! Менюга кўз тикамиз, “Аччиқ-чучук”, “Баҳор” салатлари, манти, ош, шўрва… Ўзбекча кўк чою қора чой! Стол атрофида суҳбат қураётган одамлар гапи қулоққа чалинади. Ўзбек тилида суҳбат қуришади, хандон отиб кулишади…Бахтиёрлик ҳисси. Кўпқаватли уйларда бир неча ўзбек истиқомат қилади. Бир-бирининг аҳволидан хабардор бўлиш, миллий байрамларимизда бирлашиб, дийдор кўришиш, совғалар улашиш худди ўзимиздагидек. Узоқ мамлакатда яқин анъаналаримиз завол топмаётгани таҳсинга арзигулик.\nШАРҚ ДАРВОЗАСИ РЕГИСТОНДАН БОШЛАНАДИ!\nМанхэттен марказидаги йирик музейлардан бирига ташриф буюрдик. Холлда баҳайбат динозаврлар склети ташриф буюрувчилар диққатини тортади. Дунё капалаклари кўргазмаси, фазога саёҳат, қимматбаҳо тошлару Африка қабилаларининг шаклланиши, дунёнинг энг ноёб ҳайвонот олами…Хуллас, бутун олам ҳайратлари бир масканга жамланган! Иккинчи қаватга кўтариламиз. Шарқ мамлакатлари тарихи бўлимига кираверишда эса этимиз жунжикиб кетди. Регистон! Самарқандимиз қоқ марказидаги кўҳна ва ҳамиша навқирон мажмуа кўрсатилган махсус санъат асари ҳар бир ўзбек қалбини жунбушга келтириши табиий. Унда битилган сўзлар “Шарқ дарвозаси Регистондан бошланади” — ғурур қўлига байроқ беради! Узоқ мамлакатда яқин ифтихор бонг уради: қандай улуғ миллатнинг, буюк аждодларнинг муносиб ва бахтли авлодларимиз!\nСАМОЛЁТДА БИТИЛГАН ДИЛДАГИ ГАПЛАРГА ИНТИҲО\n14 соат учоқ чарчоғини бир зумда тарқатиб юбориб, 14 кун бағрида нон-туз берган сеҳрли мамлакатдан олган бетакрор таассуротларимиз яна шунча узоқ масофани орқага босиб ўтишда ғайрат беришига шубҳа йўқ. Олдинда эса Ватан меҳри кутмоқда! Олам-олам ҳайрат эса булутларга чўмган осмон қаърида қўлга қалам олишга ундайди…Икки мамлакат ўртасидаги сиёсий, иқтисодий, ижтимоий, маданий муносабатларнинг йиллар сайин мустаҳкамланиб бораётгани ва унинг офтобидан эса эллар бир-бирига дўстона кўз билан боқиб, табассум қилаётгани кўнгилларга хотиржамлик улашади. Бошқасини қўя турайлик, биргина иқтисодий соҳадаги ҳамкорлик, хусусан, автомобилсозлик шериклигидаги эришаётган ютуқларимиз — исботи талаб этилмайдиган ҳақиқатлар.\nХулоса ўрнида шуки, Ғарбнинг энг олис мамлакати Марказий Осиёнинг “юраги” – Ўзбекистонга ҳар қачонгидан-да яқин бўлиб бораверажак! Бу шундай далилки, давр ҳам, замон ҳам айнан шуни тақоза этмоқда. Гўё тақдирга битилгандай… Дўстлигимиз абадий бўлсин!


Қизил горизонтал усули - Давлат архитектура ва қурилиш қумитаси бердақ номидаги Қорақалпоқ давлат университети\nТавсия қилинадиган қизил горизонталлар кесишиш баландлиги\nҚизил горизонтал усулининг хусусияти шундан иборатки, унда аввалдан сақланиб қолинган бино ва иншоотларни лойиҳаланаётган бино ва иншоотлар билан боғлаш имкони бор. Бунинг мисоли тариқасида 11–расмда ўз ечимини топган вертикал режалаштириш лойиҳаси келтирилган. Ушбу лойиҳа 1:500 масштабда лойиҳаланган бўлиб, лойиҳада рельефнинг оралиқ белгилар 0,1 м ҳолатида кўрсатилган. Бунда лойиҳа горизонталларини қуриш кўча ва йўлаклар белгиларидан бошланади. Шундан сўнг қуриладиган бино ва иншоотларнинг лойиҳа белгилари аниқланади.\nҚизил горизонталлар усулибўйича лойиҳаланаётган режанинг ўзида рельефнинг кўринишлари бевосита уни қаноатлантирувчи нишабликлар билан ҳосил қилинади. Лойиҳаланаётган рельефнинг қизил горизонталларда тасвирланиши келажакда ҳосил қилинадиган рельефни тез ва осон пайқаб олиш имконини яратади.\nҚизил горизонталлар усули бош режа билан вертикал режалаштириш лойиҳасини бир чизманинг ўзида акс эттириш имконини беради. Бунда иморатлар ва иншоотлар, муҳандислик тадбирлари, ободончилик, тик режаларнинг ҳаммасини бир чизмада тасвирлаш, қурилишдаги кўплаб масалаларни самарали ва мажмуавий ечиш имконияти пайдо бўлади.\nБу усул шаҳарсозликда кўча ва майдонларни, даҳаларни, мураккаб рельефли инженерлик тадбирларини бажаришда кенг қўлланилади. Рельефни қизил горизонталларда тасвирлаш лойиҳалашнинг оддий қоидаси ҳисобланади. Яъни, бир чизмада қабул қилинган горизонталлар кесиш баландлиги ўзгармаслиги ва горизонталлар ўзгармаслиги шарти бажарилади. Одатда кесув баландлиги 0,1; 0,2; 0,25; 0,5 м дан қилиб қабул қилинади ва бир чизмада танланган баландлик ўзгартирилмайди. Вертикал режа лойиҳасида бутун горизонталлар яққол кўриниши учун қалинроқ қилиб чизилади.\nРельеф яхши “ўқилиши” учун горизонталлар ораси жуда зич ёки сийрак бўлмаслиги керак. Бу қизил горизонталларининг тегишли кесиш баландлигини танлаш йўли билан бажарилади (3-жадвал).


ЎЗБЕКИСТОН РЕСПУБЛИКАСИ ОЛИЙ СУДИИНВЕСТИЦИЯВИЙ НИЗОЛАРНИ СУДЛАРДА ҲАЛ ҚИЛИШНИНГ ЯНГИ ТАРТИБЛАРИ ЖОРИЙ ЭТИЛДИ from\nИНВЕСТИЦИЯВИЙ НИЗОЛАРНИ СУДЛАРДА ҲАЛ ҚИЛИШНИНГ ЯНГИ ТАРТИБЛАРИ ЖОРИЙ ЭТИЛДИ\nМуқаддам амалда бўлган қонунчилик талабига кўра, инвестициялар, шу жумладан, хорижий инвестиялар билан боғлиқ низолар туманлараро, туман ва шаҳар даражасидаги судлар томонидан ҳал қилинар эди. Бу ўринда фуқаролик, иқтисодий ва маъмурий судлар назарда тутилмоқда.\nБиргина иқтисодий судларда 2017 йилда инвестиция фаолияти билан боғлиқ 576 та, 2018 йилда 609, 2019 йилда 647 та низолар ҳал этилган.\nЎтган йилда иқтисодий судларда чет эллик инвесторлар ва чет эл инвестициялари иштирокидаги корхоналар билан боғлиқ 3 мингдан ортиқ низо ҳал этилган. Ушбу иқтисодий ишларнинг деярли ярми Тошкент шаҳар иқтисодий судида кўриб чиқилган.\nИқтисодиётда инвестицияларнинг ўрни муҳим аҳамиятга эга. Шунга қарамай, инвестициявий низоларни ҳал қилишда мамлакатимизда қулай инвестиция муҳити шаклланишига салбий таъсир кўрсатадиган ҳар хил ёндашув ва сансалорликларга йўл қўйиш ҳолатлари кузатилгани ҳам ҳеч кимга сир эмас.\nДавлатимиз раҳбарининг 2020 йил 24 июлда қабул қилинган «Судлар фаолиятини янада такомиллаштириш ва одил судлов самарадорлигини оширишга доир қўшимча чора-тадбирлар тўғрисида»ги Фармонида фуқароларнинг одил судловга бўлган ҳуқуқини амалда таъминлаш билан боғлиқ долзарб муаммоларга алоҳида эътибор қаратилгани бежиз эмас. Бу ўринда, хусусан, судларда инвесторларнинг ҳуқуқлари ва қонуний манфаатларини ўз вақтида ва самарали ҳимоя қилиш масаласи ҳақида сўз бормоқда.\nШу мақсадда 2021 йил 12 январда «Суд қарорларини қайта кўриш институти такомиллаштирилиши муносабати билан Ўзбекистон Республикасининг Иқтисодий процессуал кодексига ўзгартиш ва қўшимчалар киритиш тўғрисида»ги қонун қабул қилинди.\nҚонун билан Иқтисодий процессуал кодексига иқтисодиёт соҳасида инвесторлар ҳамда давлат органлари ўртасидаги инвестициявий шартномалардан келиб чиқадиган низолар бўйича ва рақобатга оид ишларни тааллуқлилиги ва тегишлилигига оид нормалар киритилди.\nЖумладан, йирик инвестор ва рақобатга оид ишлар бўйича тарафларнинг хоҳишига кўра, ушбу тоифадаги ишлар Олий суднинг инвестициявий низоларни ҳамда рақобатга оид ишларни кўриш бўйича судлов таркиби томонидан кўрилиши, қолган инвестициявий низолар инвесторларнинг хоҳишига кўра, Қорақалпоғистон Республикаси, вилоятлар ва Тошкент шаҳар суди томонидан биринчи инстанция суди сифатида кўрилиши белгиланди.\nШу билан бирга, Иқтисодий процессуал кодексига янги 301-модда киритилди. Унга кўра, инвестициявий низолар бўйича ишлар жумласига:\nинвестиция шартномаларини тузиш, ўзгартириш ва бекор қилиш билан боғлиқ низолар;\nинвестиция шартномаларини ҳақиқий эмас, деб топиш ҳақидаги низолар;\nинвестиция шартномасининг бажарилиши билан боғлиқ низолар;\nинвестиция шартномасидан келиб чиқадиган солиқ, божхона, ижтимоий, экологик ва бошқа мажбуриятларнинг инвестор томонидан бажарилиши билан боғлиқ низолар;\nинвестиция шартномаси бўйича инвесторга берилган мол-мулкни талаб қилиб олиш ёки бундай шартнома бўйича неустойка ундириш ва (ёки) зарарлар ўрнини қоплаш тўғрисидаги низолар киради.\nБундан ташқари ушбу кодекс яна 302-модда билан тўлдирилди. Мазкур янги модда юридик шахслар, шу жумладан, чет эл юридик шахслари, хўжалик бошқаруви органлари, якка тартибдаги тадбиркорлар ҳамда монополияга қарши органлар ўртасида товар ва молия бозорларида рақобат соҳасидаги муносабатлардан келиб чиқадиган низолар рақобатга оид ишлар жумласига кириши ҳақидаги нормалардан иборат.\nПрезидентимизнинг 2020 йил 29 декабрда Олий Мажлисга йўллаган Мурожаатномаси тарихий аҳамиятга эга бўлиб, айни соҳадаги ислоҳотларни ҳам янада чуқурлаштиришга хизмат қилади. Мурожаатномада таъкидланганидек, бу борадаги муҳим янгилик — инвесторлар ҳуқуқларини муносиб ҳимоя қилиш мақсадида Олий судда инвестициявий низолар ва рақобатга оид ишларни кўриш бўйича махсус судлов таркиби ташкил этилганлиги бўлди.\nОлий судда инвестициявий низолар бўйича махсус судлов таркибининг ташкил этилиши, ушбу тоифадаги ишлар бўйича алоҳида судловлилик қоидаларининг белгиланиши инвесторларнинг низоларни ҳал қилиш учун турли суд инстанциялари ўртасида сарсон бўлишининг олдини олади.\nУларнинг муаммолари битта судда ҳал қилинишини таъминлайди.\nХулоса қилиб айтганда, айни вақтда соҳада амалга оширилаётган шиддатли ислоҳотларнинг асл моҳияти инвестициявий муҳитнинг жозибадорлигини янада ошириш, иқтисодиётни ривожлантириш ҳамда шу орқали халқ фаровонлигига эришишдир.\nИнвесторлар, шу жумладан, чет эл инвесторларининг ҳуқуқ ва қонуний манфаатларини суд орқали ҳимоя қилиш механизмининг такомиллашиши эса, инвестициявий низолар тез ва самарали ҳал қилинишига, ягона суд амалиёти таъминланишига кўмаклашади.


Finance.uz - Истиқболли стартапларга – илгари силжитиш ва молиялаштириш\nИстиқболли стартапларга – илгари силжитиш ва молиялаштириш\nДастурий маҳсулотлар ва ахборот технологиялари технологик парки фаолиятини ташкил этиш тартиби тўғрисида низом (ВМнинг 15.07.2019 йилдаги 589-сон қарорига қаранг тасдиқланди, деб ҳабар беради Norma.uz сайти.\nЭслатиб ўтамиз, технопарк Ахборот технологиялари ва коммуникацияларини ривожлантириш вазирлиги томонидан Ҳиндистон Республикасининг Электроника ва ахборот технологиялари вазирлиги қошидаги Дастурий технологиялар парклари жамияти билан биргаликда илғор ҳинд тажрибаси асосида ташкил этилган.\nТашкилотларни резидентлар сифатида руйхатдан ўтказиш ҳамда истиқболли стартап-лойиҳаларни қабул қилиш ва танлаб олиш 1 августдан бошланади.\nҚандай резидент бўлиш мумкин\nТехнопаркнинг потенциал иштирокчиси ИФУТга мувофиқ қуйидаги фаолият турларидан бирини амалга ошириши керак:\n● «Компьютер дастурлаштириш, маслаҳат бериш ва бошқа ёрдамчи хизматлар»;\n● «Маълумотларни жойлаштириш ва ишлов бериш бўйича хизматлар, Web-порталлар»;\n● «Дастурий таъминотни чиқариш»;\n● «Бошқа тоифаларга киритилмаган таълимнинг бошқа турлари» – фақат ахборот технологияларини ўқитиш йўналиши бўйича.\nРўйхатдан ўтиш учун технопарк Дирекциясига ариза тақдим этиш ва юқорида кўрсатилган фаолият турлари бўйича иқтисодий асосланган бизнес-режани илова қилиш зарур. Буни шахсан ўзи келиб, оддий ёки электрон почта ёхуд Дирекциянинг расмий сайти орқали амалга ошириш мумкин. Бошқа ҳужжатларни талаб этишга йўл қўйилмайди.\nҲужжатлар қабул қилинган кундан эътиборан 15 иш куни ичида кўриб чиқилади. Агар ариза берувчи назарда тутилмаган фаолият турлари билан шуғулланса ёки ҳужжатларни талабларни бузган ҳолда расмийлаштирса, уларда ноаниқ ёки нотўғри маълумотларни кўрсатса, рўйхатга олишни рад этишлари мумкин. Рад этиш сабабларини бартараф этган ҳолда такроран мурожаат этиш мумкин.\nИжобий қарор қабул қилинган тақдирда ариза берувчи Дирекция билан фаолияти шартлари тўғрисида шартнома тузади, шундан кейин у тегишли гувоҳномани расмийлаштирган ҳолда Резидентларнинг ягона реестрига киритилади.\nБу нима беради\nРезидент мақоми муайян ҳуқуқлар, имтиёзлар ва мажбуриятларни назарда тутади. Масалан, улар ҳар ойнинг 5-санасига қадар Дирекцияга соф тушумдан 1% ўтказишлари шарт. Бироқ бунда уларга чет эл мутахассисларига дивидендлар ва иш ҳақини чет эл валютасида (экспортдан тушумлар доирасида) халқаро тўлов карталарига амалга оширишга рухсат берилди. Улар экспорт контрактисиз Интернетдаги онлайн дўконлар орқали хорижий валютага товарлар, ишлар ва хизматлар экспортини амалга оширишга ҳақли. Уларга Президентнинг 30.06.2019 йилдаги ПФ-5099-сон Фармонида назарда тутилган имтиёзлар қўлланади:\n● соликлар ва мажбурий ажратмалар бўйича – юридик шахс Резидентларнинг ягона реестрига киритилган ҳисобот давридан кейинги ойнинг 1-кунидан;\n● божхона тўловлари бўйича – Лойиҳалар ва импорт контрактларини комплекс экспертиза қилиш марказининг ижобий хулосаси олинган кундан бошлаб.\nРезидент асосий фаолиятидан тушган даромаддан ташкари Солиқ кодексининг 132-моддасида назарда тутилган солиқлар ва бошқа мажбурий тўловларни умумий тартибда тўлаш шарти билан даромад олишга ҳақли (роялти солиқлари бундан мустасно).\nСтартаплар қандай илгари силжитилади\nШунингдек, Дирекция стартап-лойиҳаларни танлаб олиш ва молиялаштиришни амалга оширади. Илғор ахборот технологиялари, уларни молия сектори, электрон тижорат, электрон таълим, қишлоқ хўжалиги, биотехнология, озиқ-овқат саноати, тиббиёт, логистика соҳаларига жорий этиш, рақамли технологияларни ишлаб чиқаришга интеграция қилиш ва бошқалар бу ерда устувор йўналишлар ҳисобланади.\nСаралашда иштирок этиш учун ариза берилади, унга паспорт нусхаси (жисмоний шахс бўлганда) ва стартап-лойиҳасининг тавсифи илова қилинади. Ҳужжатлар 20 иш куни мобайнида кўриб чиқилади. Инкубация ва акселерация дастурига қабул қилиш тўғрисидаги қарор технопаркнинг Маслаҳат кенгаши томонидан қабул қилинади. Акселерация дастурлари натижаларига кўра маҳсулот (хизмат)ларнинг намойиш-кунлари ўтказилади, унинг натижаларига биноан молиялаштириш учун буюртма тайёрланади ҳамда Ахборот технологиялари ва коммуникацияларини ривожлантириш вазирлигининг эксперт комиссиясига юборилади.\nУ томондан тавсия этилган лойиҳалар молиялаштириш учун Ахборот-коммуникация технологияларини ривожлантириш жамғармасига юборилади. У венчур молиялаштиришни ўз ичига олади, бунда Дирекция аввалдан белгиланган шартларда стартап-лойиҳа муассислари таркибига киради.\nДирекция ва лойиҳа ташаббускори ўзаро ҳамкорликнинг кейинги босқичларини, ўзаро ҳисоб-китоб шартларини ҳамда муассислар таркибидан чиқиш тартибини мустақил равишда белгилайдилар.


11:26 27.04.2016 (Янгиланган 11:29 27.04.2016) Ҳавола олиш\n“Қрим татарлари мажлиси” ижтимоий ташкилоти фаолияти Қрим Олий суди томонидан экстремистик деб эълон қилинди ва таъқиқлади.\nТОШКЕНТ, 27 апр — Sputnik. Қрим Олий суди Қрим прокурори Наталья Поклонская номидан юборилган талабнома асосида “Қрим татарлари мажлиси” ижтимоий ташкилоти фаолияти экстремистик деб эълон қилинди ва таъқиқлади.\nНаталья Поклонская баёнотига кўра, “ушбу ташкилот Россияга қарши фаолият юритмоқда, унинг раҳбари Рефат Чубаров ва Мустафа Джемилевлар ғарб сиёсатчилар қўлида қўғирчоқ, қрим-татар халқи бўлса уларнинг ўйинида бир восита холос”.\nПрокуратура келтирган далилларга кўра, “Мажлис” раҳбарлари Туркиянинг “Кулранг бўрилар” ва Хизб ут-Таҳрир ал-Исломи” каби террорчи ташкилотлари билан ҳамкорлик қилмоқда.\nЭслатиб ўтамиз, Туркия томонидан қўллаб-қўваватланиб келаётган “Кулранг бўрилар” террорчилик гуруҳи асосан Суриянинг шимолий ҳудудиларида қурдларга қарши фаолият юритиб келмоқда. Ўтган йили Сурия ҳудудида Туркия томонидан уриб туширилган Су-24 самолёти учувчисини айнан ушбу ташкилот вакиллари отиб ўлдиришган эди.\nРефат Чубаров айтишига қараганда, “Қрим татарлари мажлиси” ташкилоти ўз фаолиятини давом эттиради. Ташкилот марказий офиси Киевда жойлашган бўлади.\nЭслатиб ўтамиз, “Қрим татарлари мажлиси” ўзларини крим-татар халқининг расмий вакили деб ҳисоблайди. “Мажлис” раҳбарлари Чубаров ва Джемилевлар 2014 йилда Қримнинг Россияга қўшилишига қарши чиқиб Украинага кўчиб кетишган эди.\nЎшандан буён улар Россияга қарши экстремистик фаолият юритиб келмоқда. Хусусан улар бир неча марта миллатлараро низо чиқаришга ҳаракат қилишган. Ундан ташқари айнан ушбу икки сиёсатчи ташаббуси билан Қрим ярим оролини электр таъминотидан узиб ташлаш мақсадида электр линиялари портлатиб юборилган ва озиқ-овқат блокадаси уюштириш учун автомобил йўллари тўсиб қўйилган эди.\nҲозирги кунда “Мажлис”ни АҚШ ҳимоя қилмоқда. Давалат департаменти вакили Джон Кирби Россияни ушбу қарорини қайта кўриб чиқишга чақирди. Россия президенти матбуот котиби Дмитрий Песков, бу Россиянинг ички иши, деб жавоб қайтарди.


Суд экспертиза соҳасида кадрларни тайёрлаш қандай амалга оширилади | NORMA.UZ\nВазирлар Маҳкамасининг 22.11.2021 йилдаги «Суд экспертиза соҳасини тартибга солувчи айрим норматив-ҳуқуқий ҳужжатларни тасдиқлаш тўғрисида»ги 706-сон қарори қабул қилинди.\nҲужжат Президентнинг 5.07.2021 йилдаги «Ўзбекистон Республикасида суд-экспертлик тизимини такомиллаштириш чора-тадбирлари тўғрисида»ги ПФ-6256-сон Фармонига мувофиқ қабул қилинган.\nМаълумот учун! 2021 йил 1 сентябрдан бошлаб давлат ва нодавлат суд-экспертиза ташкилотларига Вазирлар Маҳкамаси томонидан тасдиқланадиган рўйхатга кўра шартнома асосида жисмоний ва юридик шахсларнинг мурожаатларига мувофиқ, суд экспертизаси турлари бўйича тадқиқот ўтказиш ҳуқуқи берилди.\nИқтисодий, фуқаролик ва маъмурий иш юритишда адвокатга судга қадар тайёргарлик ва суд жараёнида эксперт хулосасини суд муҳокамасида тақдим этиш ҳуқуқи асосида давлат ва нодавлат суд-экспертиза ташкилотларида шартнома асосида адвокат сўровига кўра экспертиза ўтказиш ташаббуси билан чиқишга рухсат берилди.\nНодавлат суд-экспертиза ташкилотлари экспертларининг касбий малакасини аниқлаш ҳамда уларнинг мунтазам равишда билим ва кўникмаларини ошириб боришни таъминлаш мақсадида уларни ҳар уч йилда бир маротаба аттестациядан ўтказиш механизми жорий қилинди.\nСуд экспертиза соҳасида дуал таълим бўйича кадрларни қайта тайёрлаш курсларини ташкил этиш тартиби тўғрисидаги низом (1);\nНодавлат суд-экспертиза ташкилоти суд экспертларининг фуқаролик жавобгарлигини мажбурий суғурта қилиш қоидалари;\nЖисмоний ва юридик шахсларнинг мурожаатларига мувофиқ давлат ва нодавлат суд-экспертиза ташкилотлари томонидан ўтказилиши мумкин бўлган суд экспертизаси турлари бўйича тадқиқотлар рўйхати.\nНизомга (1) мувофиқ суд экспертиза соҳасида кадрларни қайта тайёрлаш ихтиёрийлик асосида суд экспертизасининг муайян тури бўйича пуллик шартнома асосида тегишли экспертиза турлари бўйича камида 6 ойлик курслар асосида ташкил этилади.\nШартноманинг тўлов миқдори давлат суд-экспертиза муассасаси ҳамда олий таълим муассасаси томонидан белгиланади.\nСуд-экспертиза соҳасида дуал таълим бўйича кадрларни қайта тайёрлашнинг асосий вазифалари қуйидагилар ҳисобланади:\nтингловчиларда мустақил равишда суд экспертизасини ўтказиш ва суд экспертиза хулосасини расмийлаштириш учун зарур бўлган малакани, тегишли суд экспертиза турлари бўйича замонавий фан ва технологияларига мувофиқ илмий асосланган методикаларни амалда қўллаш бўйича кўникмаларини шакллантириш;\nтингловчиларни муайян экспертизасининг шаклланиш босқичлари, замонавий суд экспертизасининг сўнгги ютуқлари ва имкониятлари ҳақидаги ахборотлар билан таъминлаш;\nсуд экспертлик фаолиятида зарур бўлган кўникмаларни етарлича шакллантириш учун лозим бўлган амалий машғулотларни ўтказиш.\nСуд-экспертиза соҳасида дуал таълим бўйича кадрларни қайта тайёрлаш ўқув курслари йилига икки марта октябрь ва февраль ойларида ташкил этилади.\nЎқув курсларига талабгорлардан ҳужжат қабул қилиш ўқув курси бошланишидан 3 ой олдин бошланади. Кадрларни қайта тайёрлаш ўқув курслари ташкил этилиши, уларнинг давомийлиги ва суҳбат ўтказиладиган жой тўғрисида давлат суд-экспертиза муассасасининг расмий веб-сайтида ҳамда ОАВда ўқув курси бошланишидан 3 ой олдин эълон берилади.\nТаълим жараёнинг 40%и назарий, 60%и амалий қисмга ажратилади. Тингловчиларга таълим жараёнининг назарий қисми тегишли олий таълим муассасасида, амалий қисми тегишли давлат суд-экспертиза муассасасида ташкил этилади.\nЯкуний имтиҳон ёзма ва амалий имтиҳон шаклида ўтказилади. Якуний имтиҳон натижалари 100 баллик тизимда баҳоланади. Якуний имтиҳон натижалари бўйича талаба жами 55 ва ундан юқори балл тўплаганда якуний имтиҳондан ўтган ҳисобланади.\nҲужжат Қонун ҳужжатлари маълумотлари миллий базасида эълон қилинган ва 22.11.2021 йилдан кучга кирди.


E-TAQI: O`zbek va xorijiy tillar kafedrasi\nЧет тилининг ўқитиш мақсади келгуси мутахасисларнинг ўрганилаётган тилда сохага оид маданиятларараро, коммуникатив билим, малака ва кўникмалари мазмунини ўз ичига олган касбга лаёқатлиликни шакллантириш. Мутахассисларга Хорижий тилни ўқитишнинг мазмуни ўқув, билиш тарбиявий ва ривожлантирувчи аспектларни ўз ичига олади. Тили ўрганилаётган мамлакат маданиятининг ўқув аспекти гапириш, тинглаб-тушуниш, ўқиш, ёзув, таржима каби нутқ фаолиятлари турлари бўйича талабаларнинг нутқ кўникмаларини шакллантиришдан иборат. Билиш аспектида талабалар тили ўрганилаётган мамлакат ва Ўзбекистоннинг ижтимоий-сиёсий, иқтисодий ва маданий хаётидаги малумотларни ўзлаштиришдан иборат. Тарбиявий аспект. Келажак мутахасисларда ахлоқий, эстетик, мехнат, ватанпарварлик ривожлантиришдан иборат.\nРивожлантириш аспекти. Келажакда 1) нутқ фаолияти ( фонематик эшитиш, тушуниш имконияти, ажратиш, имитация қилиш , мантиқий ифодалаш, тилни хис қилиш). 2) нутқ фаолияти билан богланган психик функциялари, (фикрлаш, хотира, диққат-этибор, тассавур қилиш, анализ, синтез ва умумлаштириш). 3) характер турлари (мехнатсеварлик, ирода, мақсадга интилиш, фаоллик). 4) Хорижий тилни ўрганиш мақсади. 5) билим олишда мустқил ишлашга тайёрликни мукаммаллаштириш.\nTeacher: Nazokat Baxtiyarovna Sattarova\n"Инглиз тили”фанинингасосий мақсади- бўлажак мутахассисларда-мутахассислик бўйича фанлараро ўзаро боглиқлик хисобига касбга йўналтириш;\n-нутқ фаолият турлари ( тинглаб тушуниш, гапириш, ўқиш, ёзув ва таржима) ўрганилаётган матн ва тил материалига асосланган интеграл ўқитишнинг мақсади ва воситаси хисобланади:\n-расмий ва норасмий мулоқат турларидан фойдаланиш:\n-ўқитишдаги касбга ёналтириш тайёргарликнинг барча босқичларида нутқ материалини амалда қўллаш, яни керакли материални танлаш, услубий жихатдан ташкиллаштириш ва айнан ўқитишни ўз ичига олади.\n-ўз устида ищлаш, ўз ўзини назорат қилиш ва ўз хатоларини тўгирлаш мукаммал Чет тил лаёқатини шакллантиришда асосий ўринлардан бирини эгаллайди;\n-ўқитиш ва мустақил ишлашда ахборот технологиялари ва интерактив технологиялардан фойдаланиш касбий ижод,нутқ маданияти, ва ностандарт тафаккурлашни ривожлантиришдан иборатдир.\nTeacher: Muxayyo Muydinjanovna Qambarova\n"Инглиз тили” фанининг асосий мақсади - бўлажак мутахассисларда - мутахассислик бўйича фанлараро ўзаро боғлиқлик хисобига касбга йўналтириш; фаолият турлари (тинглаб тушуниш, гапириш, ўқиш, ёзув ва таржима) ўрганилаётган матн ва тил материалига асосланган интеграл ўқитишнинг мақсади ва воситаси хисобланади: расмий ва норасмий мулоқат турларидан фойдаланиш: ўқитишдаги касбга йўналтириш тайёргарликнинг барча босқичларида нутқ материалини амалда қўллаш, яни керакли материални танлаш, услубий жихатдан ташкиллаштириш ва айнан ўқитишни ўз ичига олади. ўз устида ищлаш, ўз ўзини назорат қилиш ва ўз хатоларини тўғирлаш мукаммал Чет тил лаёқатини шакллантиришда асосий ўринлардан бирини эгаллайди; ўқитиш ва мустақил ишлашда ахборот технологиялари ва интерактив технологиялардан фойдаланиш касбий ижод, нутқ маданияти, ва ностандарт тафаккурлашни ривожлантиришдан иборатдир.\nTeacher: Dilfuza Baxadirovna Muminova\nTeacher: Dildor Nurshitdinovna Ataxanova\nTeacher: Dilnoza Baxtiyorovna Xayitova\nTeacher: Osuda Fayzullayevna Isroilova\nTeacher: Nigora Rashidovna Tursunova\nРусский язык входит в число общеобразовательных дисциплин учебных планов всех нефилологических вузов изучается в первом и во втором семестрахЯвляясь дополнительным языком в системе получения учебной и научной информации русский язык способствует расширению необходимого объёма знаний в результате самостоятельного изучения литературы по специалшьности работы в системе Интернет анализа и обработки полученной информации что становлению прочных профессиональных знаний.\nTeacher: Zamira Xalimjanovna Nurjanova\nЧет тилининг ўқитиш мақсади келгуси мутахасисларнинг ўрганилаётган тилда сохага оид маданиятларараро, коммуникатив билим, малака ва кўникмалари мазмунини ўз ичига олган касбга лаёқатлиликни шакллантириш. Мутахассисларга Хорижий тилни ўқитишнинг мазмуни ўқув, билиш тарбиявий ва ривожлантирувчи аспектларни ўз ичига олади. Тили ўрганилаётган мамлакат маданиятининг ўқув аспекти гапириш, тинглаб-тушуниш, ўқиш, ёзув, таржима каби нутқ фаолиятлари турлари бўйича талабаларнинг нутқкўникмаларини шакллантиришдан иборат. Билиш аспектида талабалар тили ўрганилаётган мамлакат ва Ўзбекистоннинг ижтимоий-сиёсий, иқтисодий ва маданий хаётидаги малумотларни ўзлаштиришдан иборат. Тарбиявий аспект. Келажак мутахасисларда ахлоқий, эстетик, мехнат, ватанпарварлик ривожлантиришдан иборат.\nРивожлантириш аспекти. Келажакда 1) нутқ фаолияти ( фонематик эшитиш, тушуниш имконияти, ажратиш, имитация қилиш , мантиқий ифодалаш, тилни хис қилиш). 2) нутқ фаолияти билан богланган психик функциялари, (фикрлаш, хотира, диққат-этибор, тассавур қилиш, анализ, синтез ва умумлаштириш). 3) характер турлари (мехнатсеварлик, ирода, мақсадга интилиш, фаоллик). 4) Хорижий тилни ўрганиш мақсади. 5) билим олишда мустақил ишлашга тайёрликни мукаммаллаштириш.\nTeacher: Rustem Baxavedinovich Allanyazov


Афғонлар ватанпарварликни йўқотишган: урушдан кейинги мўрт тинчлик ҳақида ҳикоя - видео - 08.02.2019, Sputnik Ўзбекистон\nПанжшер дарасида туғилган, Москва ВГИК олийгоҳи битирувчиси, “Афғонфильм” киностудияси бош директори Ибрагим Арафи Афғонистонда сўнгги йилларда бўлган мудҳиш... 08.02.2019, Sputnik Ўзбекистон\nмултимедиа, афғонистон: 30 йил тинчлик илинжида\nЎттиз йил олдин суҳбат бўлган жойда фронт чизиғи ўтган: бу ерда Масуд ҳимояланган, иккинчи тарафдан Қобулдан совет қўшинлари келаётган бўлган.\nАрафи совет армиясининг Афғонистондан кетиши ижобий воқеа дея баҳолаган. Чунки уруш Россия ва Афғонистон халқларининг дўстлигини кўп йил давомида вайрон қилиб келган.\n“Энди одамлар Совет иттифоқи ва Россия – Афғонистон душмани эмаслиги англаб етишмоқда. Эзгу ниятлар бўлган, улар ҳарбий воситалар орқали амалга оширилмай қолди. 90 йил ичида Афғонистонда руслар ва совет одамлари жуда кўп нарсани бунёд қилганлигини ҳамма яхши билади. Россиясиз Марказий Осиёнинг баъзи давлатлари йўқолиб кетиб ва уларнинг ҳудудини террорчилар ёки америкаликлар томонидан босиб олинарди деб ҳисоблайди одамлар”, - дейди Арифи.\nҲозир Панжшерда одамлар тинч яшашмоқда, бироқ жуда камбағал. Эҳтимол, келажакда Афғонистон мустақил ва фаровон бўлади, ҳозирча у 43 давлатнинг ёрдамига муҳтож, шунинг учун ривожланиш ва эркинлик ҳақида гапишиш қийин.


УНУТИЛМАС ВОҚЕА ДЕСАМ АДАШМАЙМАН... - AUZ.UZ\nУНУТИЛМАС ВОҚЕА ДЕСАМ АДАШМАЙМАН...\nИмконияти чекланган фуқароларга биометрик паспорт расмийлаштириш ва уни олиш учун ички ишлар органларига келиб-кетишида муаммолар туғилиши табиий ҳол. Шу боисдан юртимизда мазкур шахсларга биометрик паспорт бериш механизми ишлаб чиқилди. Ҳаракатланиш имконияти чегараланганларга хизмат кўрсатиш учун ариза берувчининг яшаётган жойида унинг рақамли фотосурати ва бармоқлари изини олиш учун махсус мобиль қурилма ташкил этилган.\nжорий йилнинг 11 ойи давомида вилоят ИИБ МваФРБ томонидан мобиль қурилма тизими ор-қали уй шароитида биометрик паспорт олиш учун 3 минг 900 нафардан ортиқ ногиронҳамда имконияти чекланган фуқароларнинг талабномаларишакллантирилди.\nНогиронлар куни олдиданАндижон шаҳрида яшовчи бир гуруҳ имконияти чекланган шахсларнинг ҳолидан хабар олиниб, уларга фуқаролик паспортлари топширилди.\n– Менга ҳам бугун фуқаролик паспорти берилди, – дейди Андижон шаҳрининг Аҳмадбекҳожи кўчасида истиқомат қилувчи фуқаро Маҳфуза Рашидова– Бу унутилмас воқеа десам адашмайман, бунинг учун барча мутасаддиларга ўз миннатдорлигимни билдираман.\nВилоятимизда 3 минг 500 дан зиёд фуқаролиги йўқ шахслар истиқомат қилади. Уларнинг фуқароликка қабул қилиш тўғрисидаги мурожаатларига асосан тегишли ҳужжатлариИчки ишлар вазирлигига ўрнатилган тартибда кўриб чиқиш учун юборилди.\nПрезидентимизнинг тегишли Фармонларига асосан бугунги кунга қадар 542 нафар фуқаролиги бўлмаган шахсларгабиометрик паспортлар расмийлаштирилди.


Кобул аэропортида видеоблогер қиз ўлдирилди - EFFECT.UZ\nКобул аэропортида, “Толибон” жангарилари томонидан Афғонистон пойтахти эгаллаб олинганидан бир неча кун ўтгач, 20 ёшли видеоблогер Нажма Садеки ўлдирилди. CNN`нинг хабар беришича, у ўлимидан сал олдин мухлисларга мурожаат қилиб, охирги видеони ёзиб олган.\n“Бизга ишлашга ва уйдан чиқишга рухсат берилмаганлиги сабабли, ҳаммамиз сиз учун охирги видеони ёзиб олишимиз керак ва бу видео орқали барчангиз билан хайрлашмоқдаман”, – дея бошланган Садекининг видеоси.\nУ томошабинларга кўчада юришдан жуда қўрққанини айтиб, у учун дуода бўлишларини сўраган. “Кобулда ҳаёт, айниқса, аввал эркин ва бахтли бўлганлар учун жуда қийинлашди”, деб қўшиб қўйди блоггер.\nҚизнинг ҳамкасбларига кўра, у аэропортдаги теракт пайтида ўлдирилган. Ўша куни камида 170 киши мамлакатни тарк этишга уринган пайтда ҳалок бўлган. Садеки ўтган йили Москва институтида битирган эди ва у ўз ҳаёти ҳақида YouTube видеоларни чоп этарди.\nАфшар исмли блоггернинг CNN телеканалига берган интервьюсида, улар ҳозирча видео ёзиш ва пул ишлашни давом эттира олмайдилар. “Мен оилада ягона боқувчи эдим: отам вафот этди, акам эса ҳали ишлашга жуда ёш”, – дея қўшимча қилди у. Ҳамкасбларининг таъкидлашича, улар ҳам ўз уйларини тарк этишдан қўрқишади ва оилалари қандай яшашни ҳали тушунмайдилар.\nTeglar:Tolibon, Афғонистон, Кобул\n"EFFECT.UZ" журналисти Бобур Ғаниев "негативчи" ГАИни тутиб олди


(O´zbek) To'qimachilik sanoatida marketingni rivojlantirish va uning uslubiy jihatlari (davomi) | Журнал "Экономический Вестник Узбекистана"\nГлавная | Архив номеров | (O´zbek) To‘qimachilik sanoatida marketingni rivojlantirish va uning uslubiy jihatlari (davomi)\n(O´zbek) To‘qimachilik sanoatida marketingni rivojlantirish va uning uslubiy jihatlari (davomi)\nБозорда корхона ва маҳсулот ҳолатининг рақобат таҳлили бошқалардан устунлик даражаси бўйича объект тавсифномасисиз ўзаро ўхшашликлар ва тафовутлар тамойили бўйича статистик кузатув объектларини таҳлил қилиш вазифаларини бирлаштиради.\nАфзалликлар рақобат таҳлилларининг анъанавий йўналиши бўлиб, умуман фаолият муваффақиятидаги устунликнинг «яхшироқ-ёмонроқ» тамойили кўринишида бўлиши эса, рақобатчиларни ўзаро таққослашга асосланиши ҳамда хусусий ҳолати рақобатбардошлик таҳлили ҳисобланади.\nТўқимачилик корхонаси ҳолатини таҳлил қилиш ва афзаллигини баҳолаш қиёсий статистика таҳлилига асосланади. Бунда улар бошланғич кўрсаткич ҳамда қўлланаётган статистика билан фарқланади. Ҳолат таҳлили ўлчамлилигини пасайтириш усуллари ва кўп ўлчамли статистик гуруҳлаш усулларини қўллаган ҳолда рақобатбардошлик омиллари фарқларига аниқлик киритилади. Афзалликларни баҳолаш фаолият муваффақиятлилиги ва рақобатбардошлик кўрсаткичларига асосланади.\nҲолатнинг рақобат таҳлили корхоналар ўзаро жойлашуви тавсифномасини, ҳар бир корхонанинг бошқа корхоналарга нисбатан ҳолати ва позициясини аниқлашни англатади. Бунда таъкидлаб ўтилганидек, миқдорий баҳолаш йўқ бўлиб, бу корхоналарни кўрсаткичлар фарқи бўйича таққослашга имкон бермайди. Ушбу таҳлил натижалари статистик гуруҳларни аниқлаш учун негиз ҳисобланади. М. Портернинг рақобатчилар стратегик гуруҳларини уларни сегментлаш воситасида ажратиш ғояси рақобатчиларни таҳлил қилиш жараёнини янада бошқариладиган ҳолатини кучайтиришга имкон беради. Рақобатчиларнинг стратегик гуруҳи деганда битта стратегик хўжалик юритиш ҳудудида ҳаракат қиладиган ва бир хил умумий белгиларга эга бўлган рақобатлашувчи фирмаларнинг маълум бир йиғиндиси тушунилади. Стратегик гуруҳга кирадиган корхоналар унинг энг яқин рақобатчилари ҳисобланади. Улар ўхшаш маркетинг стратегияларига амал қилишга сезиларли даражада мажбурдир. Тармоқ стратегик гуруҳларини аниқлаш учун гуруҳлаш усули қўлланади. Ўхшашликлар таҳлили битта ёки бир нечта кўрсаткич: сифат, технология, география, сегментлар, бозор позициялари, товарлар, сотув каналлари бўйича амалга оширилади.\nБозор шароитида бир қатор омиллар рақобатбардошлик ва маркетинг бошқаруви самарадорлигига ўз таъсирини йўқотади, бошқалари эса, аксинча, рақобатбардошлик ва маркетинг бошқаруви жараёнига фаол таъсир кўрсатади, мазкур жиҳатлар уларни қўшимча равишда ўрганишни талаб қилади. Бизнинг фикримизча, мазкур услубият бир қатор масалаларни ҳал этишга имкон беради: биринчидан, тўқимачилик саноати корхонасини бошқариш жараёнининг маркетинг таркибий қисмини ўрганиш; иккинчидан, тармоқ, минтақа ва ҳ.к.да тенденцияларни комплекс ўрганишда маркетинг бошқаруви ҳолатини аниқлаш; учинчидан, рақобатбардошлик ва маркетинг бошқарувида ҳал этилиши лозим бўлган муаммоларни аниқ ажратиш ва ифодалаш; тўртинчидан, бутун корхона персонали тушуниши учун очиқ бўлган натижалар бериш.\nРақобатбардошлик ва маркетинг бошқаруви самарадорлигини ўрганишнинг омилли усули республика тўқимачилик саноатининг қатор корхоналарида маркетинг бошқаруви даражасини баҳолашга асос қилиб олинган. Таҳлил маркетинг бошқаруви тизимининг ҳар бир структуравий таркибий қисми бўйича амалга оширилади.\nТўқимачилик саноати корхоналарида маркетинг бошқаруви самарадорлигига фаолиятни бошқариш даражаси энг катта таъсир кўрсатади. Таъкидлаб ўтилганидек, рақобатбардошлик ва маркетинг бошқаруви тизимининг ушбу функцияси корхонада маркетингга муносабат, унинг тамойиллари ишлаб чиқариш-савдо фаолияти жараёнида қўлланиши билан белгиланади.\nРақобатбардошликни бошқариш ва маркетингни ташкил қилишда самарали ишлашга хизмат қиладиган ёки тўсқинлик қиладиган жамоадаги психологик муҳит ва маркетинг хизмати ходимларининг сифат таркибини ҳисобга олиш муҳим аҳамиятга эга. Маркетингни ташкил қилиш функциясини баҳолашга, шунингдек, маркетинг хизмати ичкарисида ҳам, корхонанинг бошқа бўлинмалари билан ҳам ваколат ва ўзаро алоқаларни мувофиқлаштириш кучли таъсир кўрсатади.\nТўқимачилик саноати корхоналари маркетинг стратегиясини ишлаб чиқиш ва ривожлантириш нуқтаи назаридан уни тармоқдаги рақобат муҳитининг энг муҳим омили, деб ҳисоблаш лозим. Тармоқни таҳлил қилишнинг энг муҳим элементларидан бири – бу, бозорни тадқиқ этишдир. Маркетинг бошқаруви тизимида маркетинг стратегияларининг таркибий қисмлари сифатида рақобат стратегиялари ишлаб чиқилиши ва амалга оширилиши, албатта, бозор конъюнктураси таҳлили ўтказилишини, шунингдек, унинг рақобат муҳити диагностика қилинишини тақозо этади.\nЮқорида қайд этилганларга кўра, тармоқда биринчи навбатда, моддий-техник база билан жиҳозланганлик даражасини оширишга йўналтирилган турли чора-тадбирларни амалга ошириш зарур. Тўқимачилик маҳсулотлари халқаро бозорларида мустаҳкам ўрин эгаллаш учун маркетинг тадқиқотлари натижалари бўйича мавжуд хомашё ресурсларини қайта ишлаш даражасини чуқурлаштириш чора-тадбирлари амалга оширилиши лозим. Шу билан бирга, маҳсулотлар рақобатбардошлигини оширишда, тўқимачилик саноати маҳсулотлари сотиладиган бозорларни кенгайтиришда тизимли ёндашувларга эътибор қаратиш тақозо этилади.


Ғалла етиштиришда жорий этилаётган янги ислоҳотлар | O'zLiDeP\nХалқимиз азалдан нонни азиз неъмат ҳисоблайди. Нонга эҳтиром турмуш тарзимиздан, маънавиятимиздан чуқур жой олган. Уни эъзозлаган кишининг ризқи янада зиёда бўлади. Зеро, “нонга эътибор — элга эътибор”, “нонга ҳурмат — элга ҳурмат” деган ҳикмат бежиз айтилмаган. Ушбу сўзларнинг замирида жуда катта маъно мужассам.\nШу боис, буғдойни, нонни улуғ неъмат сифатида эъзозлаб, кўзига тўтиё қилиб яшайдиган халқимиз деҳқон ва фермерларнинг оғир меҳнати, азму шижоатининг ҳам қадрига етади, юксак баҳолайди. Уларнинг фидойилиги, тинимсиз ва машаққатли меҳнати эвазига дастурхонларимиз тўкин, бозорларимиз фаровон.\nЯқинда ғаллачиликдаги ислоҳотларнинг муҳим босқичига бағишланган йиғилишда фермерлар манфаатдорлигини таъминлаш, ҳосилдорликни ошириш орқали бозорда таклифни кўпайтириш маслалари муҳокама қилингани бежиз эмас.\nЧунки “Ўздонмаҳсулот” компанияси таркибидаги 43 та дон корхоналари янги бозор шароитларида самарали ишлашга тайёр эмас. Ишлаб чиқариш қувватларидан самарали фойдаланилмаётгани, шунингдек давлат дон корхоналарида талон-торож қилиш ҳолатларига ҳалигача барҳам берилмаган.\nШунингдек, давлат дон корхоналаридаги айни пайтдаги эскича тизим дон етиштирувчига ҳам, қайта ишловчи корхоналарга ҳам манфаат бермаяпти. Йиғилишда ушбу масалалар тилга олинар экан, Ўзбекистон халқи, фермер-деҳқонлар анчадан буён кутган дон етиштиришда давлат буюртмасини босқичма-босқич бекор қилиш ва ҳақиқий ғалла бозорини яратиш борасида муҳим қадам ташлашнинг фурсати етгани айтилди.\nБу борада барча зарур ташкилий ишлар ҳал қилинган ҳолда, 1 июндан бошлаб, ғаллани давлат томонидан сотиб олиш ва сотишда бозор нархларига ўтилиши қайд этилдики, бу кўпчиликнинг айни кўнглидаги гап бўлди.\nАйниқса, фермер ва кластерлар ўзи етиштирган ғаллани биржа савдоларига олиб чиқиши учун давлат томонидан барча имкониятлар яратилиши, давлат ресурслари учун сотиб олинадиган 1 тонна буғдой нархи ўтган йилдаги 1 миллион 550 минг сўмдан жорий йил ҳосили учун 3 миллион сўмга, яъни 2 бараварга оширилиши фермер хўжаликларимиз ва миришкор деҳқонларимизга қанот бағишлади.\nЭндиликда қишлоқ хўжалиги жамғармаси харид қилган 1 миллион 783 минг тонна буғдой эҳтиёжга қараб биржага чиқаради. Бунда фермерларга июль-август ойларида биржада шаклланган ўртача нархлардан келиб чиқиб, ўрт́адаги ижобий фарқ ҳам тўлаб берилади. Бунинг учун жорий йилда давлатдан 6 триллион сўмдан зиёд маблағ ажратилади.\nБулар ҳали ҳаммаси эмас. Бундан буён фермерлар ихтиёрида қоладиган буғдойдан 500 минг тоннаси дон корхоналарида вақтинча сақлаш учун қабул қилинади ва 1 июлдан бошлаб, илк бора фермер ва кластерларнинг ўзлари биржа савдоларига бозор нархида чиқаради. Бунда 500 минг тонна буғдойнинг дон корхоналарида вақтинча сақлаш харажатлари давлат томонидан қоплаб берилади.\nСир эмаски, буғдойни фермер ва кластерлар етиштиради. Демак, унинг ҳақиқий эгаси ҳам улар. Шу маънода, энди туманда режа бажарилмаяпти, чорва, парранда ёки балиқчиликка озуқа-ем керак, деган важлар билан фермерлар ғалласини олиб қўйиш қатъиян тақиқланади. Биржа орқали сотилган буғдойга ҳудудлараро чеклов қўйилмайди.\nЗамонавий, ихчам, энерготежамкор ун ишлаб чиқариш корхоналарини кўпайтириш, ғалла майдонларини кенгайтириш ва ҳосилдорликни ошириш, чекка ва олис қишлоқларга ун ва ун маҳсулотларини етказиб бериш учун транспорт харажатлари ҳам қоплаб берилади.\nУмуман олганда, мамлакатимизда тўкинлик, мўл-кўлчилик, арзончилик барқарор. Бу Президентимиз раҳнамолигида халқ фаровонлигини юксалтириш, нарх барқарорлигини таъминлаш йўлида амалга оширилаётган изчил ислоҳотларнинг самарасидир. Зотан, фермер биржага чиқиб, ғалласини ўзи мустақил сотса, унинг даромади ошади, ўз меҳнати натижасидан кўнгли тўлади.


Шота Арвеладзе: "Йигитларни олқишлайман" / CHAMPIONAT.asia\n02:02Ла Лига. Ўтган тур "Барса"ни енгган "Реал" 15-ўриндаги "Хетафе" дарвозасига йўл топа олмади 58 01:54ОЧЛ-2021. “Ал Ҳилол” “Шабаб Ал Аҳли”ни енгди ва гуруҳда пешқадамга айланди 22 01:50ОЧЛ-2021. АГМК Тожикистон чемпионига мағлуб бўлди 448 01:40А Серия. “Интер” футболчилари гол урган ўйин дуранг билан якунланди 1 01:25“Уфа” Ўруновнинг ижара муддатини узайтирмоқчи 4 01:10“Лестер” 1969 йилдан бери илк бор Англия Кубоги финалига чиқди 2 00:50“Ман Сити” мухлислари учун хушхабар 3 00:40Мессининг отаси Барселонага келди 3 00:24Англия Кубоги. “Челси”нинг финалдаги рақиби маълум бўлди 8 23:25"Аякс" 20 карра Нидерландия Кубоги соҳиби! 2 23:10А Серия. “Рома” сафарда “Торино”га енгилди, Диавара 85-дақиқада майдондан четлатилди 1 22:59Ла Лига. “Хетафе” – “Реал”. Асосий таркиблар 15 22:50МЮ АПЛ тарихидаги 1000-голини ўтказиб юборди 1 22:41АГМК ва "Истиқлол" "Қирол Фаҳд" стадионига етиб келди 31 22:30Гринвуд Рунининг рекордини такрорлади 7\nШота Арвеладзе: "Йигитларни олқишлайман"\nТеглар : Пахтакор Ўзбекистон КубогиШота Арвеладзе\nЎзбекистон Кубоги финалида "Пахтакор" - АГМК (3:0) учрашувидан сўнг тошкентликлар устози Шота Арвеладзе матбуот анжуманида иштирок этди.\n"Ташкилий ишлар учун миннатдорчилик билдираман. Ғалаба билан клубдаги барчани табриклайман. Уларнинг ишини майдонда кўрмаймиз, аммо катта ҳажмда меҳнат қилишади. Кейин эса йигитларни олқишлайман. Улар чемпионат ва кубокда мағлубиятсиз ғолиб бўлишди. Биз мавсумда 102 гол уришга эришдик. Ҳужумкор футбол намойиш қилдик. Жароҳат олган футболчиларимиз ҳам бир жамоага айланишимизга ҳисса қўшишди. Рақибга ўйин учун раҳмат дейман. Улар босим уюштириб, ҳужумга ўтишга интилишди", - дейди Шота Арвеладзе.\n- Ўтган йил финал Фарғонада бўлиб ўтганди. Мағлубиятдан сўнг майдон ҳолати ёмонлигини айтгандингиз. Тўп билан ўйнайдиган жамоа учун майдон сифати муҳим аҳамият касб этишини таъкидлагандингиз. Бу йилги ғалабада майдоннинг чими ҳам муҳим аҳамият касб этдими?\n- Ўтган йилни ёдга олдингиз, саволингизга жавоб беришдан аввал клуб президенти Бобур Шодиевга раҳмат айтишни истардим. Ўтган йилги мағлубиятга қарамай, у клубнинг ривожланиш йўлида ишлашда давом этди. Бизга барча шароитлар яратиб берилди. Биз ўсишдан тўхтамадик.\nАгар сизлардан қайси лигани севасизлар деб сўрасам Англия, Италия, Испания дейсизлар. У ерда ёмон майдонни кўрганмисиз? Яхши майдон, стадион, база - булар бизнинг бойлигимиз. Барча жойда юқори даражада шароитлар муҳайё этилиши лозим.\n- Ўтган йилги "Пахтакор" ва бу йилги "Пахтакор"нинг ўртасидаги энг асосий фарқ нимада деб ўйлайсиз?\n- Бу йил аҳилроқ эканимиз жуда муҳим бўлди. Раҳбарият ишончини ҳам айтиб ўтаман. Булар катта ёрдам берди. Клубда барчаси аъло бўлиши керак. Узоқ вақтдан кейин ҳам. Ривожланиш барча даражада бўлиши шарт. Клуб, футбол, медиа ва бошқа масалалар.\n- Сиз "Пахтакор" билан бу йил иккита соврин ютдингиз. Аммо жаҳон юлдузи бўлган Шота Арвеладзенинг клубга таклиф этилиши фақат ички совринлар учун бўлмаса керак. Кейинги мақсад ОЧЛ бўладими ёки бироз кутишимиз керакми?\n- Агар биргина мендан ОЧЛни ютишимни кутсангиз бундай бўлмайди. Шахсан сизни тахминан 3 ойдан буён биринчи марта матбуот анжуманида кўрдим. Баъзида матбуот анжуманларига келсам клубда ишлайдиган матбуот котибимиз ўтирган бўларди...Агар каттароқ соврин ютишни хоҳласангиз келинглар бирга ютамиз. Мен доим максималистман, доим биринчи бўлишни хоҳлайман. Аммо қизиқиш бўлмаса жуда қийин бўлади. Мен мухлисларимиз учун ҳам қайғураман. Адашмасам "Навбаҳор"нинг 4 нафар мухлиси Тошкентдан қайтишда автоҳалокатда вафот этишганди. Мухлислар бизни ташлаб қўйишмаяптими демак улар учун ўйнашимиз ва улар ҳақида қайғуришимиз лозим. Бугун кўпроқ мухлис кутгандим, аммо уларнинг сони кутилганчалик бўлмади.\n“Уфа” Ўруновнинг ижара муддатини узайтирмоқчи 4


Боғ ва токзорларда апрель ойида бажариладиган асосий тадбирлар бўйича тавсиялар - Ўзбекистон Республикаси Қишлоқ хўжалиги вазирлиги\nБоғ ва токзорларда апрель ойида бажариладиган асосий тадбирлар бўйича тавсиялар\nЖорий йилда баҳор ўтган йилларга нисбатан 1–2 ҳафта эрта бошланиши боис боғ-токзорларда агротехник тадбирлар жадаллик билан олиб борилмоқда. Боғларда боғ қатор ораларига ишлов бериш, дарахт тагларини чопиб юмшатиш, бегона ўтлар ва ажриқлар ва уларни илдизидан тозалаш, суғориш эгатларини олиш ишлари ўтказиш зарур.\nБоғлар апрель ойида биринчи марта суғорилади. Бунда суғориш миқдори шағалли ерларда гектарига 400–500, оғир соз, бўз тупроқларда 700–800 м3 бўлиши керак. Баҳорда боғлар минерал ўғитлар билан озиқлантирилиши зарур. Бунда минерал ўғитлардан азот 60 кг/га, фосфор 60 кг/га ва калий 30 кг/га миқдорида 15–25 см чуқурликка берилади. МПВ машиналарида ўғит солиш билан бир вақтда орасида тупроқни уч из бўйлаб ҳар йили юмшатиш керак, чунки бу ҳолда ён юмшатгичлар тупроққа 35–40 см чуқурликка ботади ва илдиз тизимини унча шикастламайди, марказий юмшаткич эса 55–60 см чуқурликка ботади. Агар иш 55 см чуқурликда уч из бўйлаб юмшатадиган агрегат билан бажариладиган бўлса, бу ҳолда қатор оралатиб юмшатилади.\nСуғориш эгатлари ток тупидан 0,5–0,6 м масофада иккита суғориш эгати очилади. Ҳосилли боғ ва токзорларда баҳорда озиқлантириш амалга оширилмаган бўлса, апрель ойида бу амални бажариш шарт. Бунда азот 120, фосфор ўғитидан 120 кг/га ва калий ўғитидан 30 кг/га соф ҳолда чуқур (15–25 см) қилиб берилади.\nТупроқ унумдорлиги паст бўлган боғларда ҳосилдорликни ошириш мақсадида бу меъёрни 20–30 % ошириш мумкин. Минерал ўғитларни органик ўғитлар билан қўшиб бериш улар самарасини анча оширади.\nИнтенсив турдаги боғларда минерал ўғит меёрни оддий боғларга нисбатан 30–40 % юқори бўлиб, уларни бир неча муддатларга тақсимлаб бериш самарали ҳисобланади. Томчилатиб суғориш системаси мавжуд бўлган боғларда сувда яхши эрийдиган минерал ўғитларни томчилатгич орқали бериш уларни самарасини бир неча бора оширади.\nУруғли мева боғларига зараркунанлардан ғилофли куя, мева куяси, нок шира бургаси, бир қанча шира турлари ва тоғ олди минтақаларида парша, мониалиал куйиш касалликлари ривожлана бошлайди. Бу давр уруғли мева дарахтларининг куртаклар ёзилиш давридан гуллагунга қадар давом этади.\nЗараркунандаларга қарши олма ва нокзорларни (агар шу давргача қалқондорларга қарши пуркашлар олиб борилмаган бўлса) 2%ли олеофос эмульсияси билан (100 л сувга № 30 препарати 2 кг + «Фозалон» 0,3 кг) пуркалади. «Олеофос» тайёрлашга № 30 препарати бўлмаса, ғунчалаш даврида «Данитол» ёки «Фуфанон» (100 л сувга 150 г), «Фозалон» ёки «Карбофос» препаратини (100 л сувга 300 г) қўлласа ҳам бўлади.\nПарша ва монилиоз касалликларига қарши олма, нок ва беҳи дарахтлари бордо суюқлигининг 1%лиги (100 л сувга 1 кг мис купороси ва шунча оҳак) билан пуркалади. Пуркаш ниҳоятда сифатли бўлиб дарахт¬лар жиққа ҳўл бўлиши зарур. «Топсин-М» (100 л сувга 150 г) ёки «Вектра» (100 л сувга 30 г) ёки оҳак олтингугурт қайнатмасининг 1 градуслиги билан пуркалгани маъқул.\nЎрик, шафтоли ва олхўри дарахтлари гулдан чиқгач клястероспориоз барг бужмалоқлиги, ун шудринги касалликларига қарши бордо суюқлигининг 1%ли (100 л сувга 1 кг мис купороси ва шунча оҳак) билан ёғингарчиликнинг миқдорига қараб, ҳафта ўн кун оралатиб 1–2 марта пуркалади.\nТокзорларда касалликларнинг олдини олишда шўра хомток ўз вақтида ва сифатли ўтказилиши керак. Кул касаллигининг олдини олиш мақсадида токзорлар гуллагунга қадар 1–2 марта туйилган олтингугурт билан чанглатилади (1 гектарга 20–25 кг. сарфланади). Бу давр¬да «Фоликур» ёки «Вектра» 30 г солиниб пуркалса ҳам бўлади.\nАпрель ойида боғ ва токзорларда ўтган мавсумда тарқалган бўлса девпечак (кускута) ҳам униб чиқиши мумкин. Шунинг учун дарахт ва ток тупи атрофи 25–30 см. чуқурликда 1–2 марта ағдариб чопилади. Токзорларда ток мевахўри зараркунандаси тарқалган. Ток мевахўрига қарши «Золон» препаратининг 0,3%ли эритмаси ишлатилади ёки олма қуртига қарши мўлжалланган препаратлардан фойдаланиш мумкин. Оидиум, мильдью ва атракноз каби касалликларга қарши Бордо суюқлиги ёки ООҚ ишлатилади.\nПуркаш муддатлари: биринчиси токларда 2–3 чинбарг пайдо бўлганда ООҚ билан, иккинчиси 10–12 кундан кейин БС 1% эритмаси билан ва 12–15 кундан кейин олтингугурт билан 1 гектарга 25 кг ёки «Фоликур» 0,02%, «Тиавит» 1%, «Топаз» 0,03% билан дориланади. Суғоргандан кейин ток қатор оралари ва туп атрофини бегона ўтлардан тозалаб, керакли агротехник тадбирларни ўтказиш лозим.\nА.Абдуллаев, А.Арипов, У.Набиев


Тарихга Горбачёв ҳуррияти дея кирган 1985 йилдан 1991 йилгача бўлган даврда ўзбек журналистикасида кўтарилиш пайдо бўлгани кузатилди.\nОшкоралик, демократия ва қайта қуриш даврида илгари тақиқда бўлган мавзулар кўтарилди. Шундай мавзулардан бири “маҳаллийчилик ” эди. Бу мавзуни ўша даврнинг илғор минбари бўлган “Ëш ленинчи” газетасида журналист Рўзимбой Ҳасан кўтарди.\n30 йил бурун ëзилган бўлса ҳам долзарблигини йўқотмаган бу мақолани “Элтуз” нашри сизга тақдим қилади.\nРўзимбой Ҳасан: Сурхонданмисиз, Қўқонданми?\n— Ким дединг?.. Хоразмлик бўлса керак-да! Исми айтиб турибди: Оллошукур! Э-э, уларнинг ҳаммаси шунақа. Қизларини четга узатишмайди, фақат бир-бирига сотишади, холос.\n— Ўзимизнинг водийликлар зўр! Ҳатто «Куйди жоним»ни ёзган шоир ҳам водийга куёв бўлган, ҳа!\nТалабалар ётоқхонасида қулоққа чалинган ушбу суҳбатнинг астарини ағдариб кўринг… Айни чоқда уларнинг ҳаммаси ал-Форобий, Фарғоний, Бобур авлодларини боплаб тузлайдилар. Ҳатто номларини тилга олишни исташмайди — «ўшалар» деб қўяқолишади.\nМаҳаллийчилик ҳукуматимиз томонидан доимо қораланган. Айниқса, жамият ҳаётини қайта қуришдек эзгу ишнинг бошланмаси бўлган КПСС Марказий Комитетининг 1985 йил апрель Пленумидан буён ўтган уч ярим йиллик муддатда мамлакат ички ва ташқи сиёсати муҳокама қилинган неки йиғин бор маҳаллийчилик тўғрисида албатта гап-сўз бўлди. Сир эмаски, турғунлик йилларида рўй берган салбий ҳодисаларнинг бир учи ўша иллатга — маҳаллийчиликка бориб тақалади. Асосан — кадрлар масаласида.\nМаҳаллийчилик — жамиятга ёт унсур: тинч-тотув кун кечираётган қўшнилар орасига нифоқ тушади, пахса-девор ошириб қўшни чорбоғга тош отилади. Маҳаллийчилик — бир қориндан талашиб тушган, бир қозондан овқат еб, бир дастурхондан туз тотган ака-укаларни, опа-сингилларни бир-бирига гиж-гижлайди. Фарзанд падарга, қиз модарга ўгай бўлиб қолади. Биродаркушлик — маҳаллийчиликнинг серҳосил меваси!\nЎзбек тили — буюк тил. Буни тилимизда мавжуд бўлган қирқдан ошиқ лаҳжа ва шевалар ҳам исботлайди.\nЎзбекистон республикаси деб аталадиган гўша — икки дарё оралиғига ҳам сиғмаган юртимизнинг бир-биридан гўзал манзилгоҳлари, қадамжойлари бисёр. Шимолда Хоразм, жанубда Сурхон, шарқда Тошкент қўр тўкиб турибди. Бир томонда Фарғона — таърифи хамсага сиғмайдиган гавҳар, бир томонда юртимизнинг юраги, тарихимизнинг бебаҳо зийнати — Самарқанд, яна бир томонда қиблагоҳимиз, ишонч ва ироданинг мустаҳкам қўрғони — қадим Бухоро…\n«Мен самарқандликман!» «Мен бухороликман!» «Биз тошкентликмиз!» «Камина сурхондарёлик», «ўзларидан сўрасак? Дўппингизга қараганда Намангандансиз шекилли, янглишмадим-а?» Булар — ҳар кунги одатий суҳбатлар; замонавий мусофирхоналар остонасида бўш ҳужра излаб, қош-кўзи попукдеккина таъвияларга илтижо билан боқиб турган пайтингизда ўзингизга ҳамроҳ бўлган нотаниш кимсага айтадиган сўзларингиз. Туғилиш гувоҳномасида ҳам, гўрковнинг сўнгги расмий ҳужжатида ҳам ҳар бир одамнинг туғилган жойи хатланган бўлади. Бу яхши. Юртинг бор, ўз уйинг — ўлан тўшагинг бор. Лекин… туғилган жойини фахр билан айтаётган киши бошқа бир жўғрофий нуқтани беписанд оҳангда тилга олса-чи? Масалан, мана бундай: «Ўзимизнинг Сурхон одамларига тенг келадигани йўқ! Э-э, қўй, ўша бухороликларни эслатма!»\n«ФАН» (Фарғона, Андижон, Наманган), «Сурқаш» (Сурхондарё, Қашқадарё) каби нолегал группа ва ташкилотлар борлигини биласизми, эшитганмисиз? Пойтахтда бир-икки йил таҳсил кўриб, талабалик нонини еган бўлсангиз — биласиз. Балки вақтида ўшалардан бирига аъзо бўлиб, гердайиб юргандирсиз? Тўғрими? Ҳа, балли!\nЭсдан чиқадими, «Хуршидани бир хоразмлик йигит кинога олиб тушибди», деган миш-мишдан кейин ётоқхонада хоразмликлар билан бўлган олишув!\nЁки сигарет сўраган бухоролик «борзи» бачанинг танобини тортиб қўйиш учун экс ётоқхонани «погром» қилганларингиз… Айтаверсак — гап кўп. Салгина баҳона топилса — бас, муштумзўрлик бошланиб кетарди.\nХоразмликлар О. Отажоновнинг қўшиқларини севишади, водий ҳамда бошқа бир қатор вилоят ёшлари Шерали Жўраевнинг мухлислари, самарқандлик йигит тўртинчи қават айвончасида О. Отажоновни «сайратаётган» андижонлик йигитга зуғум қилади: «Ўчир!» «Сен ўчир Шералингни!» Ана, тамом! Қарабсизки, мусиқа илмида алифни ҳасса дейдиган икки йигит бир-бирини ғажиб ташлашга тайёр икки оломонни бошига тўплайди.\nИшқибозлар орасидаги «мангу жанг» — маҳаллийчиликка айланади. О. Отажонов ҳам, Ш. Жўраев ҳам шунчаки баҳона, ёлғондакам байроқ холос. Ўртада бировнинг: «Мен Хоразм фарзандиман!», деганию бошқасининг: «Билиб қўй, шерларнинг макониданман!» деб куйлаган қўшиғи сарсон.\nКонцертда ногоҳ айтиб юборилган бир-икки жумла эса шундоқ ҳам ловуллаб бораётган гулханга керосин сепади. «Менинг шогирдларим кўп. Улар қўшиққа қалбини ҳам қўшиб юборишади. Улар танти юртнинг ўғлонлари…» Ана шундан кейин истайсизми-йўқми, шу сўзлар чақириққа айланади-кетади. Гумроҳлар уни инқилобий «Байналминал» каби жўр бўлишиб куйлай бошлайдилар. Кимга қарши, кимларга қарши? Ака-укаларига, оға-иниларига, қондош, жондош биродарларига қарши, албатта.\nОлтмишинчи йилларда Пелега, етмишинчи йилларда Круиффга, саксонинчи йилларда Марадонага сиғинган ёшларнинг — ишқибозларнинг тақлидчиларини кўрганмисиз? «Буларнинг адабини бериб қўйиш керак! «Навбаҳор» дарвозасига урилган ҳар бир голни ўшаларнинг бурнидан булоқ қиламиз. Қани, кетдик!»\nКетишди… Ўйин тугаган. Мағлуб команда аъзолари ҳорғин қиёфада, бошларини хам қилишиб (яшириш қийин) кийиниш хонасига йўл олишади. Стадионда эса курашнинг «учинчи тайми» бошланмоқда. Мағлуб команда билан ғолиб команданинг ашаддий ишқибозлари ўзаро «ҳисоб-китоб» қилишмоқда.\nУр-йиқит! «Бўш келманг, наманганликлар!» «Андижонликлар, олға, ахир сизлар шерларнинг маконидансиз!» «Учинчи тайм»ни бошқарадиган «ҳакам»— қози йўқ. Улар ноилож бир четда ҳай-ҳайлаб туришибди. Истаклари, қани ҳозир елкаларига зилдек ботган погонларни чўнтакка уриб, енгни шимариб издиҳомга ўзларини уришса! Тўпурар команданинг ишқибозларини «нокаут» қилишса!\nШунда сменалари яхши ўтиб, кечаси тинч ухлашармиди? Уларни тўхтатиш қийин. Гап-сўз ортиқча. Ваҳшийлашган тўданинг «зуваласи» болаликда пиширилган, аввало, ўз уйини қўшни болалардан ҳимоя қилади. Кейин маҳалла маҳалла билан ҳисоб-китобни тўғрилайди. Сўнгра колхоз колхоз билан, қарабсизки, район районга «уруш эълон қилиб» ўтирибди. Мактабда шундай таҳсил кўриб, катта «саваш»ларда ҳам олиб, ҳам олдирган ўсмир пойтахтга илм излаб келибдики, тағин ўша «севимли машғулот» якун топмайди. Курашларда чиниққан «акахон»лари уни дарров «земляк»ка айлантиришади…\nБу лаънати иллат бизга бобомерос. Икки дарё оралиғида яшаган аждодларимиз учун не-не асрлар биродаркушлик одатий ҳол бўлиб келди. Кушонлар, сомонийлар, хоразмийлар, қорахонийлар, темурийлар… Бир тилда сўзлашиб, бир тупроқда улғайган, бир дарёдан сув ичган халқ «Ватан» тушунчасини «ҳокимият» тушунчасига айирбошлаган тахт эгаларининг айби билан бир-бирларига қирпичоқ бўлишди. Қодирий алам билан ёзган, «тарихимизнинг энг қора кунлари» — уч хонлик даврини олинг: Хива хонлиги, Бухоро хонлиги, Қўқон хонлиги. Бу бўлиниш замирида ҳам ўша иллат — маҳаллийчилик. Маҳаллийчилик туфайли бўлинган халқ — ташқи душман ҳамласига дош беролмайди, пароканда бўлган давлатлар таназзулга юз тутади…\nБир райком секретарининг колхозга янги раис сайлаш пайти тавсия этилаётган номзодни (у бошқа хўжаликдан бўлиб, одамлар унга норозилик билдиришган эди) куйиб-пишиб ҳимоя қилганининг шоҳиди бўлганман. У шундай деган: «Мана ҳозир айрим колхозчилар ўзимизнинг қишлоқда туғилиб, ўсган одам раис бўлсин дейишмоқда.\nМайли, улар айтганча бўла қолсин. Лекин мен ҳозирданоқ бунинг «минус» томонларини кўриб турибман. Дейлик, колхознинг «оёқ» участкасидан биров раис бўлди. Қарабсизки, бир йил ўтар-ўтмас хўжалик фондининг катта қисми ўша участканинг йўлларини тузатишга, кўчаларини обод қилишга, ўша ерда янги иморатлар қуришга сарфланади.\nАгар колхознинг «атов» участкасидан раис қўйилса, асосий маблағ энди тескари томонга оқа бошлайди. Бу ҳаёт тажрибасида кўп марта кузатилган ҳодиса. Улар ҳамма ишни қонуний равишда амалга оширишади. Олдинги раисларингизнинг фаолиятига бир назар ташланг, ахир! Яна ўзингиздан сайланадиган раиснинг бутун қариндош-уруғи ҳам шу ерда…\nАгар бошқа хўжаликдан раис сайласак, унга «оёқ»ликлар ҳам, «атов»ликлар ҳам — бир. Дўстига колхоз ҳисобидан иморат қуриб беролмайди, яқин қариндошини «ёғлиқ» жойга ишга қўёлмайди. Айтадиган гапим шу. Ўзларинг ўйлаб кўринглар…»\nЎшанда райком секретари ёқлаётган номзод — қўшни колхозлик агроном йигит раисликка сайланди. Одамлар қамровни кенгроқ олдилар, шекилли. Партия ходими гарчи бу зиддият тагида маҳаллийчилик ётганини айтмаса-да, турғунлик даврида болалаб кетган иллат — маҳаллийчиликни қайта қуриш мезони инкор этаётганини биларди.\nБошқа бир хўжаликда район партия комитети бюроси тавсия этган ёш кадр бошқа хўжаликдан бўлгани сабабли ҳам сайловдан ўта олмади. Гарчи бу хўжалик «бурнигача» қарзга ботган, олдинги раислар одамларни кўп сарсон қилишган бўлишига қарамасдан колхозчилар, ўзимиздан раис сайлаб берасан, деб туриб олишди. Кекса бир колхозчининг райком секретарига айтган гапи сира эсимдан чиқмайди: «Бу йигит осмонни ерга олиб тушадиган бўлса-да, керакмас. Агар итни раис қилсанг ҳам ўша ит ўзимизнинг колхоздан бўлсин!..» Бу ўринда изоҳ ортиқча.\nБу лаънати бидъатни даврнинг онгли, илғор кишилари — солномачилар ҳам енга олишмаган. Адабий гуруҳлар орасида айрим пайтлари маҳаллийчилик юқори чўққига кўтарилади. Айтайлик, водийлик бирор қаламкаш нуфузли нашриётга «катта» бўлдими, демак водийлик аҳли қаламнинг ошиғи олчи: қўлёзмаси тортмаларда йиллаб чанг босиб ётмайди, асарлари кўп нусхада, ялтироқ муқоваларда босилади. Самарқандлик мунаққид ёки хоразмлик шоир ноширлар курсисига ўтирдими, юртдошлари (бу сўзни шартли равишда ишлатяпмиз, албатта) қўлини қўлига ишқаб (Эҳ, замон келди-ку!) келишаверади, келишаверади: «Қачонгача водийликлар потирлатиб китобларини чиқариб ётишаверади?!»\nШу тариқа маҳаллийчиликни байроқ қилиб олган тўдалар бирлашиб, мазмун ва моҳиятан якдил адабий доираларда жуда катта кучга — ҳатто бир-бирига тазйиқ ўтказадиган, зуғум қиладиган қудратга айланади. Катта-катта давраларда бирор асарнинг бадиийлиги, ёзилиш услуби, тил бойлиги ҳақида баҳс бошланиб кетса, «Адабиёт назарияси» бир четда қолиб, тўмтоқ фикр, чиркин ғоя, маҳаллийчилик «зарбдор куч»га айланади. «Ур, деса номард қочур, мард қолур майдон ичинда». Аслида гуруҳбозлар орасида мард деб аташга арзийдиган кишининг ўзи йўқ. Акасига қўл кўтарган, синглисини ҳақоратлайдиган, отасига ақл ўргатадиган одам қачон мард саналган? Бу қайси рисолада бор?\nВодийда киндик қони томган мунаққид ўз юртдошининг дўконларда чанг босиб ётган достонлар мажмуасини кўкларга кўтаради: «Ҳазрати Навоий давридан буён ҳали бундай етук мисралар яралган эмас!» Воҳалик танқидчи эса элдошининг сўнгги асари (кошки шу сўнггиси бўлса!) — хўппасемизлигидан носфурушлар кунда «ўқиб», элга «тарғиб» қилаётган романини ҳамду саноларга кўмиб юборади: «Ҳатто Қодирий бу даражада ёза билмаган!»\nРаҳмат, минг карра раҳмат сизларга!\nЖурналистлар даврасига бир назар солинг! Маҳаллий нашрларда маҳаллийчилик сал бўлмаса қонуний тус олган. Адабий журналларда бирор нима чиқариш учун камида икки «камёб» нарсадан бири сизда бўлиши шарт: ё тенгсиз талант ёки юртдошингиз редакцияда ишлаши лозим. Республика матбуотларининг областлардаги ўз мухбирлари адо этадиган ишлардан бири — ўз юртдошларини бир-биридан ошириб мақташ. Маълумки, сон кетидан қувиш ўша даҳшатли «олти миллион» рақамини дунёга келтирган. Юртимизни «олти миллион»ли қуруқ рақамга айлантиришга энг кўп ҳисса қўшганлар ҳам ўшалар — шошқалоқ журналистлар. «Фалон райондан шикоят хати тушган. Танишиб, ўқишли бир матариал тайёрласангиз бўларди», деб топшириқ беради бўлим мудири областдаги ўз мухбирига қўнғироқ қилиб. «Энди… биласиз, шу ерда яшаб тургандан кейин… Бизга ҳам қийин. Яхшиси, бошқа бировни юбора қолинг», дейди ўз мухбир ўта одоб билан. Пойтахтдан келган махсус мухбир воқеани батафсил ўрганиб, айбдорнинг ҳар туки тикланиб кетадиган фельетон эълон қилган куни ўша «ўз мухбир» кун ора юз-юзга тушадиган ҳамтовоқларидан бирига замзама қилади: «Мен-ку ёзмагандим. Ўша йигитга ҳам шунча айтдим, ҳеч рози бўлмади-да. Асли водийлик-да, аяб ўтирармиди…»\n«Ўсадиган эл бир-бирини «ботирим» дейди!»\nУниверситетда таҳсил кўриб юрган пайтимизда гувоҳ бўлган бир воқеа ҳеч эсимдан чиқмайди. Ҳар эсга тушганда майдалашиб, бачканалашиб бораётганимиз, бутунлик, улуғлик биздан кун ора юз ўгираётганини ўйлаб кетаман.\nЖиккаккина гавдаси учундир балки, талабалар орасида «Саккокий» деган лақаб олган адабиётчи домламиз машғулотлардан бирида темурийлар даври ҳақида ҳикоя қиларкан, томдан тараша тушгандек бирдан: «Фалон йили Мирзо Улуғбек исён кўтарган тошкентликларнинг додини бериб… » У шундай дея тингловчиларга маънодор назар ташлаган эди. Тошкентликлар ерга қапишиб кетишган, самарқандликларнинг бўйлари бир газ ўсган…\nПойтахтдаги катта бир министрликка нозир бўлган «акахони» ортидан чумолидек эргашиб борадиган маддоҳларни айтинг. «Раз, нозир биздан бўлдими, қолганлари ҳам ўзимиздан бўлади-да! Фақат эшиги олдида ўтирадиган «ғалча»си бошқа жойники. Рости, бошқаларни ўпган дуруст». Қарабсизки, ҳаммаси гўё рисолада ёзилгандек. Дейлик, республикага раҳбарлик қилаётган тармоқ нозирлиги бир гуруҳ маҳаллийчилар қўлида. Ноёб ускуналар, дастгоҳлар юртига оқаверади. Ўша жойдан шу «акахон»ини қора тортиб келишаверади. Бошқаларга эса лимит рўкач қилинади. Чидасангиз — шу!\nЭнди партиянинг сайлаб қўйиладиган юқори органлари хусусида. Узоқ йиллар пойтахт кўчаларида «тирикчилик қилган» ГАИчилар учун яккаю ягона орзу — «ДД»дан бошланадиган номерли машиналар ҳайдовчиларининг талонини бир марта тешиш бўлиб келди. Рашидов қулаган йилдан бошлаб эса «ДД»лар иложи борича пойтахт ГАИчилари кўзига кўринмасликка интилишди. Лекин бу пайтда бечора ГАИчилар қўрқадиган бошқа ҳарф пайдо бўлган эди — «Ф». Энди эса…\n«Ўзбекистон ССР маъмурий-территориал бўлинишига ўзгартишлар киритиш тўғрисида» республика Олий Совети Президиумининг Фармони ҳали эълон қилинмасдан туриб, бўлиб ўтган гап-сўзлар, машмашаларни айтинг. «Менинг районим тугармиш». «Бизнинг областни йўқ қилишмоқчи эмиш…» Гўё райони тугатиладию бўзликлар, олотликлар, пешкуликлар, чортоқликлар, норинликлар, зарбдорликлар, навбаҳорликлар ўз юртидан айри тушишади. Майда-чуйда курсиларга елимланиб қолган айрим калтабинлар бундан ўз мақсадлари йўлида фойдаланишни кўзлашди: «Ана, сизларни йўқ қилиб юборишмоқда. Минг йиллик районингизни бошқаларга қўшишмоқчи. Қарам бўлиб қоласизлар…»\nАхир биз ЎЗБЕКлармиз. Ер юзида атиги ўн олти миллион бўлган (мақола 1988-йили ëзилган вақтдаги статистика – таҳр), шундан ўн уч миллиондан ошиқроғи қадимий тупроғида яшаб, кун кечираётган ўзбеклармиз. Уни яна юз пора қилиш, кичик-кичик бўлакларга ажратиб юбориш кимга фойда?! Бўлинганни бўри ейди, деган экан донолар. Бизни бўри емайди, Биз бир-биримизни ғажиймиз, холос.\nАйтаверсак — гап кўп. Пойтахтликлар ҳар дақиқада гувоҳ бўлиб турган кўринишлар — маҳаллийчилик иллатининг томири узун, у чуқурликлардан озуқ олмоқда. Укаларимиз (тарбияни ёшлардан бошламоқ керак), тенгқурларимиз ва ақли ноқис катталар танасига ўйлаб кўриб, ақл билан иш юритадиган, маҳаллийчиликни таг-томири билан тугатиб юборадиган фурсат етмадими? Етди! Агар бугун шу ҳақда ўйламасак, дўппини бошдан олиб, мушоҳадани кенгроқ юритмасак, эртага кеч бўлиши мумкин. Эртага, севимли шоиримиз ёзганидек, «худо урган халқнинг» ҳолига маймунлар йиғламайдими?\nМен ЎЗБЕКМАН! Хоразмлик ёки қўқонлик эмасман! Сизчи?!\n“Ёшлик” журнали, 1988 йил, 12-сон\ndata-title="Рўзимбой Ҳасаннинг 30 йилда ҳам эскирмаган мақоласи" data-description="<!-- wp:paragraph --> <p>Тарихга Горбачёв ҳуррияти дея кирган 1985 йилдан 1991 йилгача бўлган даврда ўзбек журналистикасида кўтарилиш пайдо бўлгани кузатилди. ..." data-image="https://eltuz.com/wp-content/uploads/2019/10/rasm42661.jpg" data-url="https://eltuz.com/asosiy-mavzular/211629/" data-services="facebook,odnoklassniki,twitter,telegram" data-counter="ig">\nЙирик коррупционер ўғрилар ортидан аймоқларини қамоққа тортишмоқда\nСобиқ бош прокурор Рашид Қодировнинг 23 февраль куни ҳибс этилиши ортидан яна бир қанча мулозимларнинг қўлга олингани “Элтуз”га маълум ...\nАндижонда пенсияларни нақд пулда олишни истаганлар навбат талашмоқда\nАлоқа ходимларининг айтишича, пенсионерлар бу борада почталарга Ўзбекистон Республикаси Президенти қарори эълон қилинган куннинг эртасигаёқ мурожаат эта бошлашган. Улар ...\nШотландиянинг The Herald газетаси Ўзбекистоннинг йирик компаниялари устидан ўз назоратини ўрнатаётган сирли фирма ҳақидаги навбатдаги суриштирувини эълон қилди. “Элтуз” ...\nЎзбекистонда қийноқларнинг олдини олиш бўйича мустақил қўмита тузиш режаланмоқда, дея баёнот берди Бош прокурор ўринбосари Светлана Ортиқова 29 май ...


Ҳужжатли аккредитивлар - «Трастбанк» ХАБ\nЯнгиланган сана: 6 Феврал 2020, 11:37\n«Трастбанк» ХАБ экспорт-импорт битимларини амалга ошириш, хорижий валюта сотиш/сотиб олиш бўйича амалиётлар, ҳужжатлаштириш билан боғлиқ ишларни бажариш бўйича ўз хизматларини таклиф қилади.\nБанк асосий жаҳон валюталарида ҳисоб-китобларни амалга оширади ва ҳисоб рақамларга келиб тушган пул маблағлари ҳақида тезкор ахборот олиш имконини беради. Бунда SWIFT тизимидан фойдаланиш ушбу ҳисоб китоб тизими банк-иштирокчилари ўртасида дарҳол маълумот алмашишдек афзалликни яратади. Бу эса ўтказмаларнинг тезлиги, тўлиқлиги ва халқаро тўловларнинг ахборий таъминланганлиги билан мижозларнинг тўла қаноатлантиради.\nБанк қуйидаги банклар ва молия институтлари билан коореспондентлик алоқаларга эга:\nЎзбекистон Республикаси Ташқи Иқтисодий Фаолият Миллий Банки, ОАИТБ «Ипак Йўли Банки», ОАТБ «Ўзсаноатқурилишбанк», АТБ «Агробанк», ДАТБ «Асакабанк», “Ориент Финанс” ХАТБ\n«Commerzbank AG» (Германия), Raiffeisen Bank International (Автрия), «Landesbank Baden-Wuerttemberg» (Германия), АКБ «Азия-Инвест Банк» (Россия), ПАО «Сбербанк России» (Россия), ПАО «Банк ВТБ» (Россия), ПАО «Новикомбанк» (Россия), ПАО «Транскапиталбанк» (Россия), Yinzou bank (Хитой), Xalyk Bank (Қозоғистон).\nСотиб олиш/Сотиш - 29.11.2021 09:00 дан маълумотлар\nМБ курси - 01.12.2021 дан маълумотлар\nОхирги янгиланиш: 1 Декабр 2021, 14:18 (GMT+5)


Tahoe, Traverse, Trailblazer, уйлар, пул мукофотлари — ўзбекистонлик паралимпиячиларга қимматбаҳо совғалар топширилди - Халқ сўзи\nTahoe, Traverse, Trailblazer, уйлар, пул мукофотлари — ўзбекистонлик паралимпиячиларга қимматбаҳо совғалар топширилди\n22:54 06 Сентябр 2021 Спорт\nБугун "Токио-2020" XVI ёзги Паралимпиадасида қатнашган Ўзбекистон делегацияси Тошкент-3 аэропортида тантанали равишда кутиб олинди. Вакилларимиз даблдекерларда шаҳар бўйлаб олиб ўтилди.\nШундан сўнг "Янги Ўзбекистон" боғида "Токио-2020" XVI ёзги Паралимпия ўйинлари ғолиб ва совриндорларини тақдирлаш маросими бўлиб ўтди.\nУнда сўзга чиққанлар матонатли спортчиларимизни ушбу улкан муваффақият билан табриклади.\n— Янги Ўзбекистон боғи очилиши бўлиб ўтаётганда, сизлар мусобақаларда курашаётган эдингиз, шу туфайли Президент сизларни айнан шу ерда кутиб олишимизни айтди, — деди Бош вазир Абдулла Арипов паралимпиячиларга йўллаган табригида.\nШундан сўнг асосий қисм бошланди. Паралимпиячиларга совғаларни Бош вазир Абдулла Арипов ва Олий Мажлис Қонунчилик палатаси Спикери Нурдинжон Исмоилов топширди.\nХусусан, олтин медаль соҳибларига «Tahoe» автомобили калити ва шаҳар марказидан 3 хонали уй сертификати ҳамда калити берилди.\nКумуш медаль соҳибларига «Chevrolet Traverse» автомобили калити ва шаҳар марказидан 2 хонали уй сертификати ҳамда калити топширилди.\nБронза медаль соҳибларига «Chevrolet Trailblazer» автомобили калити ва шаҳар марказидан 1 хонали уй сертификати ҳамда калити тақдим этилди.\nШунингдек, мос равишда биринчи ўрин эгаларига 200 минг АҚШ доллари, иккинчи ўрин соҳибларига 100 минг АҚШ доллари ва бронза олганларга 50 минг АҚШ долларидан пул мукофотлари ҳам берилади.\nЭслатиб ўтамиз, Ўзбекистон делегацияси ушбу Паралимпия ўйинларида 8 та олтин, 5 та кумуш ва 6 та бронза, жами 19 та медалга сазовор бўлди. Бу эса умумжамоа ҳисобида 162 делегация орасида мусобақани 16-ўринда якунлашимизни таъминлади. Бу кўрсаткич Осиё жамоалари (Хитой, Япония ва Эрондан сўнг) ва МДҲ (Россия, Украина ва Озарбайжондан кейин) мамлакатлари орасида тўртинчи, Марказий Осиё ва Туркий халқлар орасида биринчи бўлди. Қайд этиш жоиз, Рио-2016 Паралимпия ўйинларида ҳам 8 та олтин медаль билан 16-ўринни банд этган эдик.


Илм ўчоғига чорловчи маскан\n12:50 / 05.11.2019 587\nТошкент ирригация ва қишлоқ хўжалигини механизациялаш муҳандислари институтининг Қарши филиали ҳузуридаги академик лицейи ва Бухоро давлат университети Қоракўл академик лицейи ўртасида шартнома тузилди.\nТИҚХММИ Қарши филиали ҳузуридаги академик лицейи директори Тошмуродов Ё.Қ. ва академик лицейи ўқув ишлари бўйича директор ўринбосари Тошев Ж. Бухоро давлат университети Қоракўл академик лицейига ташриф буюриб, академик лицейдаги эришилган натижалар ва ютуқлар, йўлга қўйилган ишлар, ундаги ташкил этилган таълим тизими билан чуқурроқ танишишди, қолаверса, академик лицейда иқтидорли ва билимли ўқувчиларни саралаш тўғрисида суҳбатлашилди.\nУшбу ютуқлар билан Қоракўл академик лицейи ўқув ишлари бўйича директор ўринбосари Бозоров Н. чуқур ҳурмат ва эҳтиром билан таништириб ўтди. Кейинги даврда икки академик лицей ҳамкорликда ишларни олиб бориши келишиб олинди. Бунда ўқувчиларнинг бир-бири билан ўзаро билим алмашиши ва малакали ўқитувчилар эса биргаликда фан олимпиядалари ғолибларини тайёрлашда ҳамкорлик қилишга келишиб олинди.


Самарқанд вилоятида ёшлар ва вояга етмаганлар жинояти камайди, аммо энг кўп жиноятлар ишсиз ёшлар томонидан содир этилмоқда - zarnews.uz\nСамарқанд вилоятида 2019 йилнинг ўтган 6 ойи давомида фуқаролар томонидан 1324 (1866) та жиноятлар содир этилган ва ўтган йилга нисбатан 29 фоизга камайган. Уларда 1251 нафар (2444) шахс қатнашган.\nСодир этилган жиноятларнинг 404 (700) таси ёшлар ҳиссасига тўғри келиб, ушбу кўрсатгич ўтган йилга нисбатан 42,3 фоизга камайган.\nЖиноятларда 461 нафар (873) ёшлар қатнашган ҳамда уларнинг 42 нафарини (96) хотин-қизлар ташкил қилади.\nЖиноятларнинг 7 таси (48) касб-ҳунар таълими муассасалари, 7 таси (7) олий таълим, 118 таси (119) ишламайдиган ва ўқимайдиганлар ҳисобига тўғри келади.\nЮқоридагилардан кўринадики, вилоятдаги олий таълим муассасаларида жиноятчиликни жиловлашга қаратилган амалий ишлар етарли даражада ташкил қилинмаган, ёшларга қўшимча қулайликлар яратиб бериш ва уларнинг муаммоларига кўмаклашиш борасида таълим муассасаларидаги етакчилар фаолияти қониқарсиз ташкил этилган.\nЖиноятда қатнашганларнинг 436 нафари (740) жиноий жавобгарликка тортилган. Содир этилган жиноятлар камайган бир вақтда, ёшлар жинояти Каттақўрғон туманида 1 тага (24/23) ошган. Хотин-қизлар томонидан содир этилган жиноятларда қатнашганлар Паст Дарғом ва Самарқандда 1 тага, Пахтачида 2 тага, касб-ҳунар таълими ўқувчилари ўртасидаги жиноятлар Булунғурда 2 тага, Каттақўрғонда 1 тага кўпайган.\nШунингдек, ҳеч қаерда ишламайдиган ва ўқимайдиган ёшлар томонидан содир этилган жиноятлар Каттақўрғонда 17 тага, Нарпайда 1 тага, Пайариқда 9 тага, Пахтачида 8 тага, Самарқандда 6 тага ва Тойлоқда 5 тага ошган.\nБу эса юқоридаги туман ва шаҳарларда тайинли иш ва ўқиш жойига эга бўлмаган ёшлар билан ишлаш, уларнинг бўш вақтини мазмунли ташкил этиш, бандлигини таъминлаш, тадбиркорлик фаолиятига кенг жалб этиш борасидаги ишлар қайд даражада олиб борилаётганидан далолатдир.\nВилоятда ўтган 6 ой давомида вояга етмаганлар томонидан жами 23 та (34) жиноятлар содир этилган ва ўтган йилга нисбатан 32,4 фоизга камайган бир вақтда, ушбу жиноятлар Булунғурда 2 тага (2/0), Каттақўрғонда 1 тага (2/1), Нарпайда 1 тага (1/0), Оқдарёда 3 тага (4/1), Тойлоқда 1 тага (1/0), Ургутда 3 тага (4/1) кўпайган. Каттақўрғон шаҳар (1/1), Пайариқ (1/1) ва Пахтачи (2/2) туманларида ўтган йилги рақамлар сақланиб қолган.\nМазкур жиноятларда 21 (41) нафар ёшлар иштирок этган ва уларнинг 2 нафарини (2) қизлар, 10 (15) нафарини мактаб, 9 нафарини (26) касб-ҳунар таълими муассасалари ўқувчилари ташкил қилган.\nЎзбекистон ёшлар иттифоқи Самарқанд вилояти кенгаши бўлим бошлиғи.\nкоронавирус АҚШ чегара жиноят иши Норозилик намойишлари коронавирус соғайганлар Самарқанд ЙТҲ Қирғизистон Булунғур ёнғин фирибгарлик


Ҳавел Милош Форман билан фильм суратга олмоқчи\n30 июн 2022, Тошкент вақти: 09:42\nБугун қирқ, эллик ëшни қоралаганлар зеҳнияти шаклланишига, уруш киноларининг роли катта бўлгани айтилади. Айниқса, иккинчи жаҳони уруши ҳақидаги “Қилич ва қалқон”, “Баҳорнинг 17 лаҳзаси” каби фильмлар ўша давр томошабинлари шуурини банд қилган эди.\nИнтеллектуал фильмлари билан дунëга танилган чех киночиси Милош Форман, Чехиянинг собиқ президенти, драматург Вацлав Ҳавел билан ҳамкорликда иккинчи жаҳон уруши бошланишига сабаб бўлган бир воқеани кино қилишмоқчи.\nФильм 1938 йилда судет немислари яшайдиган Чехия ҳудудининг бир қисмини фашист Германиясига берилиши ҳақида. Тарихга “Мюнхен тил бириктуруви” дея кирган бу воқеа, иккинчи жаҳон урушининг хамиртуруши бўлган эди.\nФранцуз ëзувчиси Жорж Марк Бенам қаламига мансуб “Мюнхен шарпалари” китоби фильмга асос бўлади.\nКитоб муаллифи 22 сентябр куни Прагага ташриф буюриб, романни чех тилида таржимасини тамсил қилади.\nБу тадбирда бу китобга кириш сўзи ëзган собиқ президент Вацлав Ҳавел ҳам иштирок қилади.\nҲавел ëзган кириш сўзида мана бу мисралар бор.\n“Франция ва Британиянинг Мюнхен келишувига асосан 3 миллион немис аҳолиси бор чех тупроғини Германияга бериб юборгани, узоқ йиллар давомида мамлакатимиз ва тарих учун таъсирли воқеа бўлиб келди.\nАйни пайтда бу воқеа мушоҳада учун ҳам фикр қайноғи бўлиб хизмат қилмоқда”.\n29 сентябр куни Мюнхен битими тузилганига 70 йил тўлади. Ўша пайтда Чехиянинг Судет вилоятида яшаëтган миллий озчилик немислар Ҳитлерга мурожаат қилиб, ўзларини чехлар камситувидан халос қилишни сўрашади.\nГерманиянинг важоҳатидан қўрққан Франция ва Британия, Чехия деб аталган тортнинг бир бўлагини Гитлерга ҳадя қилишди.\nАммо Гитлер бу кичик бўлакка қаноатланмади.\n“Мюнхен шарпаси” китоби Франциянинг собиқ бош вазири Эдуард Деладенинг хотиралари асосига қурилган. Қариб қолган мулозимнинг зиддиятли ҳикояси, китоб ичидан қизил ип бўлиб ўтади.\nВацлав Ҳавел ва Милош Форман собиқ синфдошлардир. Улар нацизм қурбонлари учун тузилган мактаб интернетда бирга таҳсил олишган.\nШу пайтгача ота-онаси уруш қурбони бўлган Милош Форман уруш мавзусига қўл урмай келган эди. Нега, деб сўрашганида, ҳали мавриди келмади, деб жавоб берган эди.\nБугунга келиб Милош Форман учун уруш ҳақида фильм қилишнинг мавриди келган кўринади.


ҲОВУЗ, ГИДРАНТ НЕГА КЕРАК? » Past Darg'om haqiqati\nБош Сахифа » Жамият ва ҳаёт » ҲОВУЗ, ГИДРАНТ НЕГА КЕРАК?\nМуаллиф: Admin дан 7-08-2017, 10:02, курилди: 20\n"Зар қадрини заргар билади", деганларидек, ҳовузларнинг, гидрантларнинг халқ хўжалигидаги аҳамиятини ёнғин ўчирувчилар яхши билишади. Маҳалла марказларида мавжуд етмишдан ортиқ сув ҳовузларининг аҳволи талаб даражасида эмас. Ҳашар йўли билан уларни таъмирлаш, сув билан тўлдириш ҳеч кимнинг хаёлига келмаяпти. Саксондан ортиқ ерости сув гидрантлари носоз. Ёнғин туфайли қанчадан қанча моддий зарар, энг ёмони инсон ҳаёти хавф остида қолади. Бевақт юз бериши мумкин бўлган фалокатни аритиш фақат соҳа ходимларининг вазифаси эмас-ку. Шундай экан, эҳтиёт шарт сифатида сув захираларининг доимий мавжудлиги яхши.\nтуман 1-сон касбийлаштирилган\nёнғин хавфсизлиги қисмининг бошлиғи.


Француз маҳсулотларини бойкот қилаётганлар сафи кенгайиб бормоқда... | Azon.uz - Ахборот-таҳлилий портал\n15009 18:30 27.10.2020\nФранцияга қарши бойкотлар мусулмон оламида тез оммалашмоқда! Бир кун ичида бутун Ислом дунёсидан келган 430 сайёҳлик агентликлари Францияга авиачипта сотиб олишни тўхтатишга қарор қилди.\nМакрон Ислом пайғамбарининг карикатураларидан воз кечишни режалаштирмаганини айтгандан сўнг, кўплаб мусулмон мамлакатларидаги бир қатор супермаркетлар тармоқлари француз маҳсулотларини олиб қўйиш ва француз маҳсулотларини сотиб олишни тўхтатишни эълон қилди.\nМакронга қарши бойкотга Туркия ҳам қўшилди. Туркия оммавий ахборот воситалари, айниқса, Йени Шафак нашри Туркиядаги туркларни француз маҳсулотларининг барча турларини санаб ўтган ва сотиб олишдан бош тортишга ундай бошлади.\nАйтганча, Қатар ва Кувайтда француз маҳсулотларининг ўрнини Туркия маҳсулотлари эгаллайди.\nПокистонда одамлар француз товарларини тўлиқ бойкот қилишга чақирган митингга келишмоқда.\nЛивия Олий Давлат Кенгаши Пайғамбаримиз Муҳаммад соллаллоҳу алайҳи васаллам ҳақларига бўлган ҳақоратига жавобан Вазирлар Кенгашини француз компаниялари билан иқтисодий алоқаларни тўхтатишга чақиради.\nФранция ташқи ишлар вазирлиги эса мусулмон дунёсидаги француз маҳсулотларини бойкот қилиш кампанияларини тўхтатишга чақирмоқда ва бундай бойкотлар иштирокчиларини "экстремистик озчилик" деб атади\nБойкот Махсус Франция\n7579 22:25 27.10.2020\n864 13:48 09.07.2020


“Ҳомиладорликда тишни даволатса бўладими”\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “Ҳомиладорликда тишни даволатса бўладими”\t16:11, 08 июнь 2016\t– Етти ойлик ҳомиладорман. Жағ тишим қаттиқ оғриқ бераяпти. Ҳозирча шўр сув ва мойчечак дамламаси билан оғзимни чайқаб турибман. Айримлар бу вақтда тишни олдириб бўлмайди дейишаяпти. Ҳақиқатан ҳам шундайми? Гулзода Мамарасулова, Тошкент вилояти Саволга терапевт – стоматолог Дилмурод АЛИМОВ жавоб беради: –Тишлардаги кариоз кавак сурункали инфекция ўчоғи ҳисобланади. Бу эса бўлажак она организми билан бир қаторда ҳомилага ҳам ножўя таъсир кўрсатиши мумкин. Сизни ҳолатингизда аввал жағ тишни кўриш лозим. Ҳозирги замонавий стоматология имкониятлари ҳомиладорликда қўллаш мумкин бўлган препаратларни тақдим этмоқда. Мазкур воситалардан ўз ўрнида тўғри фойдаланилганда она ва бола саломатлиги хавфда қолмайди. Даволовчи гинекологингиз билан маслаҳатлашинг-да, стоматолог кўригидан ўтинг. Агар тишни олиб ташлаш лозим топилса, амалиёт бажарилади. Эҳтимол консерватив даво чоралари кўмагида муаммо ҳал қилинса ҳам бўлар.


«Илтимос, бизни Ўзбекистонга қайтаринг ва биз учун четга чиқишни тақиқланг» дея. Одамлар четга нима учун чиқиб кетишяпти? Нима учун шириндан-шакар ... шу саволларга жавоб топиш керак эмасми? «Ҳар қандай муаммога ечим – тақиқлаш» дея ўйлашдан қачон қутиламиз-а? Муҳрим Аъзамхўжаев, журналист ...\nака-ука ва опа-сингилларининг фарзандлари ўртасида»ги никоҳнинг ҳам тақиқланган никоҳлар рўйхатига киритилганидир. Аммо норматив-ҳуқуқий ҳужжатлар ... баён қилишса-да, бундай никоҳга қарши курашишда қонун йўли билан тақиқ қўйиш қанчалик муҳим эканлиги тўғрисида деярли тўхталмайдилар. Бу ...\nқушларга дон бериш, ҳатто велосипед ҳайдашнинг ҳам жаримаси бор. Бу тақиқларга яна бири – соат 19:00 дан кейин спиртли ичимлик олиб юриш қўшиляпти. Агар ...\nжойлашган Жиганск қишлоғида 9 сентябрь куни алкоголни батамом тақиқлашга қаратилган референдум ўтказилади. «РБК» ёзишича, бу ҳақда республика ... қишлоқ оқсоқоли Василий Сорокиннинг айтишича, алкоголни қишлоқларда тақиқлаш осонроқ ва бу кўпчиликнинг овози билан ҳал бўлади, кейин қонун ...\nбўлишича, давлат чегарасидан ўтказиш пунктларида қуйидагилар тақиқланади: — чегара назорати бўлинмаси раҳбарининг рухсатисиз фото ва ...\nСимионов 2010 йилда ёпиқ масканларда тамаки чекиш бўйича ўрнатилган тақиқнинг қисман олиб ташланишини билдирди. Бу ҳақда «Анадолу» ахборот ... телевидениесига интервью бера туриб, тамаки чекишга қўйилган тақиқ туризм мавсумида қисман олиб ташланиб, ресторан, бар, кафеларнинг ...\nчиққанимда, куни кеча сайтимизда метрополитен ҳудудида суратга олиш тақиқлангани бекор қилинган бўлса-да, ҳануз ички ишлар ходимлари суратга ... жамоат тартибига хавф солувчи омилларни келтириб чиқариш» тақиқланади дея аниқ-тиниқ ёзиб қўйилган. Бироз ғализ жумлаларда ҳамон ...\nтармоқларда Ўзбекистонда автомобилларга ўрнатилган газ баллонлар тақиқланиши ҳақида хабарлар тарқалди. ЎзА мухбири кўпчиликни ўйлантираётган ...


Сиёсий маҳбус Кенжебек Абишевга яна муддатидан олдин озод қилиш рад этилди\nҚозоғистонлик ҳуқуқ ҳимоячилари томонидан сиёсий маҳбус деб тан олинган Кенжебек Абишев 2018 йилда «терроризмни тарғиб қилиш» ва «нафратни қўзғатиш» айбловлари билан судланган.\nУшбу қарорни Олмаота вилоятининг Капшагай шаҳри суди 11 май куни қабул қилди, деди Абишеванинг адвокати Гулнора Жуаспаева. Аввалроқ, Абишевнинг адвокати ва тарафдорлари маҳкумнинг оғирлашган касалликлари ҳақида хабар бериб, расмийларни уни ҳибсдан озод қилишга чақиришган.\nШартли равишда озод қилиш тўғрисидаги илтимосномада Абишевнинг етти йилга озодликдан маҳрум қилиш жазосига ҳукм қилинган тўрт йил ва бир ойдан ортиқ қамоқ жазосини ўтаганлиги кўрсатилган. Бундан ташқари, петицияда Абишевнинг юрак томирлари касаллиги, ангина пекториси, гипертония касаллиги борлиги ва ҳозирда ёлғиз бешта болани тарбиялаётган Абишевнинг рафиқаси саратон касаллиги аниқлангани қайд этилган.\nАбишев шартли равишда озод қилиш (муддатидан илгари шартли равишда озод қилиш) тўғрисида бир неча бор мурожаат қилган, аммо Олмаота вилояти муассасаларида жиноий жазо ижро этилишининг қонунийлигини назорат қилиш бўйича ихтисослаштирилган прокуратура протест келтирган ва апелляция суди уни қамоқхонада қолдирган.\nЭкстремистик ва террористик жазони муддатидан илгари шартли равишда озод қилиш тўғрисидаги ишлар қонун ҳужжатларида назарда тутилмаган. Аммо, Абишев тарафдорларининг сўзларига кўра, агар айбланувчи тергов билан ҳамкорлик қилса, қонун муддатидан олдин озод этилиши мумкин. 11 май куни суд Абишев жиноятни очишда ўз ҳиссасини қўшганлиги тўғрисида далиллар келтирмаганлигини айтди.\nАпрель ойида Абишев муддатидан илгари озод қилиниши рад этилганлиги учун қамоқхонада очлик эълон қилди. Кейин у сурункали касалликларнинг кучайиши билан касалхонага ётқизилган.\nОммабоп «жиҳодчилар иши» да айбланаётган уч киши — Кенжебек Абишев, Алмат Жумагулов ва Оралбек Омиров 2018 йил 21 декабрда узоқ муддатли қамоқ жазосига ҳукм қилинди. Суд Абишев ва Омировни «терроризмни тарғиб қилиш» да айбланиб, тегишли равишда етти ва саккиз йилга озодликдан маҳрум қилди. Жумагулов, шунингдек, «миллатлараро адоватни қўзғашда» айбланмоқда — у саккиз йилга озодликдан маҳрум этилди. Ўтган йилнинг март ойида Капшагай шаҳар суди жиноят қонунчилигига киритилган кучга кирган тузатишларни ҳисобга олган ҳолда Абишевнинг қамоқ муддатини пастга қараб қайта ҳисоблаб чиқди ва жазони 8 ойга қисқартирди. Қозоғистоннинг бир қатор инсон ҳуқуқлари ташкилотлари Алмат Жумагулов ва Кенжебек Абишевни сиёсий маҳбуслар деб тан олишди.\nҲуқуқ ҳимоячилари расмийлар сиёсий маҳбусларни, шу жумладан уларнинг жазони енгиллаштириш ҳуқуқини ҳурмат қилмаслик билан камситаётганини ва шу билан бирга, расмийлар оғир жиноятлар учун судланган собиқ юқори лавозимли амалдорларнинг муддатидан олдин озод қилинишини ижобий кўриб чиқаётганини таъкидлайдилар.\nҚозоғистон ҳукумати мамлакатда сиёсий сабабларга кўра таъқиб қилинишини инкор этади ва мамлакатда сиёсий маҳбуслар йўқлигини таъкидлайди.


Улуғбек Қодиров яна бир фильмда бош ролни ижро этмоқда\n– Ҳозирги кунда дунё билан кино тилида гаплашиш, қадриятлар, катта ва дўстона оиламиз ҳақида, қариндош-уруғ ва дўстларга ҳурмат ва эҳтиром, чинакам садоқат ҳақида гапириш жуда муҳим. “Осиё арслони” фильми қаҳрамони Мамадали Топволдиев нафақат ўзбек, балки беларус халқининг ҳам қаҳрамони ҳисобланади.\nУшбу фильм дўстлик, ҳаёт учун кураш, ўзгаларни ҳаётини сақлаш ва фидойилик ҳақида ҳикоя қилади”, — деди “Беларусфильм” бош директори Владимир Карачевский.\nЎзбек ва Беларус кинематографи томонидан тенг улушларда молиялаштирилаётган фильм Фарғона вилоятида туғилган, урушда партизан разведкачиси сифатида иштирок этган Совет Иттифоқи Қаҳрамони Мамадали Топволдиев (Беларус партизанлари уни “Казбек” деб аташган) ҳақида ҳикоя қилади. Фильмга “Мен террорчи эмасман” фильми билан танилган Мухаммадали Искандаров режиссёрлик қилади.\n– Бугун Фарғона шаҳрида Ўзбекистон Кинематография агентлиги ва “Беларусфильм” кинокомпанияси ҳамкорлигидаги “Осиё арслони” (таҳр. – аввалги номи “Казбек”) фильмининг суратга олиш ишлари бошланди, – дея изоҳ берди Фирдавс Абдухолиқов. – Давлатимиз раҳбари киноижодкорлар олдига халқ қаҳрамонлари образларини кинода абадийлаштириш вазифасини қўймоқда.\nМамадали Топволдиев эса халқимизнинг ҳақиқий миллий қаҳрамони. Ўзингиз ҳулоса қилинг: М. Топволдиев асирга тушиб, қочиб кетади ва партизанлар сафига қабул қилинади. У кўприклар ва йўлларни миналайди, душманнинг 19 та эшелонини рельсдан чиқариб юборади, фашистлар Германиясига ақлга сиғмайдиган зарар етказади ва уларни даҳшатга солади. Қўл жангида у 76 фашистни йўқ қилади, битта немис генералини ва ғалаба учун қимматли маълумотларни тақдим этган жуда кўп офицерларни асирга олади. Нацистлар Казбекнинг боши учун 50 минг рейхсмарка ваъда қилишади! Унинг номи билан боғлиқ бир нечта ҳикоялар мавжуд. Ҳар бир операциядан кейин у дарахтга ханжар билан Казбек номини ўйиб ёзиб қолдирарди, шу тарзда у ўз изини қолдирган ва немисларни қўрқувда ушлаб турган. Мамадали Топволдиевнинг хизматдошлари уни Кавказдаги улуғвор тоғга қиёслаб, Казбек деб аташган, немислар эса Осиё арслони номини беришган. 1944 йилда Сталин унга “Совет Иттифоқи Қаҳрамони” унвонини берган. Ушбу кинолойиҳани амалга оширишда кўрсатаётган ёрдами учун Ўзбекистон ҳукуматига миннатдорчилик билдирамиз».\n“Ўзбекфильм” киноконцерни директори Баҳодир Одиловнинг маълумот беришича, бош ролга Улуғбек Қодировнинг танланиши бежиз эмас. “Биз актёрни АҚШдалигида таклиф қилган эдик. У роль устида синчковлик билан ишлашда давом этмоқда ва ҳатто 25 килограмм ташлашга муваффақ бўлди. Ўзбекистон ёшлари уни яхши кўради ва у қаҳрамон образини муносиб гавдалантира олади, деб умид қиламиз. Фильм лойиҳасини молиялаштириш учун 2 миллион АҚШ доллари миқдорида маблағ жалб этилди. Кинематография агентлиги ва Беларусфильм харажатларни тенг улушда қоплайди. Фарғона вилояти ҳокимлиги ҳам муносиб ҳиссаси билан лойиҳани қўллаб-қувватлайди деган умиддамиз, – дейди Б.Одилов.\n“Узбечка” ва “Осиё арслони” лойиҳаларини амалга ошириш бўйича келишувлар ўтган йилнинг кузида Минскда ўтказилган “Листопад” кинофестивалида тузилган эди, таъкидлаб ўтиш лозимки, мазкур кинофестивальда Ўзбекистоннинг “Илҳақ” фильми бош совринни қўлга киритган эди.\nФильм реалистик жанговар саҳналар, кинохроникалар ва чуқур эмоционаллик билан томошабинларни хурсанд қилишни ваъда қилади.\nШоҳида Исмоилова, актриса: «Тасвирга олиш муҳити менга жуда маъқул келди. Уй эса ўша муҳитни эслатаяпти. Ўзимни шу даврдагидек хис қилаяпман. Либослар, унинг ранги тақинчоқларгача алоҳида аҳамият қаратишган. Рости самимий водий халқи, уларнинг ширин сўзлари менга илҳом бағишламоқда. Мен тарихи фильмда тасвирга тушаётганимдан шодман».\nТеша Мўминов, Ўзбекистон халқ артисти: «Тарихий фильмда образни жонлатиришнинг ўз юки бор. Ролга киришдан аввал рости шу юкни хис қилдим. Уруш ва унинг кечинмалари асарда ёритилаяпти. Фильмдаги воқеликларни ҳаммасини ошкор қила олмайман. Томошабин кутсин, яна бир тарихий асар яратилаяпти. Асар яратилганда ҳам чинакам қаҳрамон ҳаёти».\nКарим Мирходиев, Ўзбекистон хизмат кўрсанган артисти: «Қисқа сўзламоқчиман. Фильмда Мамадали Топволдиевнинг отаси образини яратаяпман. Энг оғир саҳна бу мен учун фарзандини урушга жўнатаётган ота. Бошига дўппи кийдириб миллатни, мамлакатни, оилани унутма деган рамзи бор».\nУлуғбек Қодиров, актёр, бош роль ижрочиси: «Топволдиев ролини ижро этаяпман. Мамлакатимизнинг чинаккам қаҳрамони. Образни ҳис қила бошладим. Қизиқ бир гапни айтмоқчиман. Шу образ учун 25 килограммдан кўпроқ вазн ташлашимга тўғри келди. Озишга рози бўлганим ва озганим бу образни яратишни истаганимни билдиради. Бу ҳақда кўп гапирмайман фильм ҳақиқий тарихий асар бўлади».\nМуҳаммадали Искандаров, режиссёр: «Авваллари тарихий клип суратга олганман. Тарихий фильмга биринчи маротаба қўл уришим. Фильм яратишга руҳан ўзимни тайёрлаб мана бугун биринчи тасвирга олиш ишларини бошладик. Фильмга ўзбек ва беларуслик ижодкорлар ҳамкорликда муаллифлик қилишмоқда. Асарда ҳақиқий ўзбек ўғлони ҳаёти ёритилади. Асрий анъаналарини асрашга бел боғлаган ўғлон. Икки мамлакат ижодкорлари бир мақсадда Мамадали ота ҳаётини ёритишга киришдик».\nБугун эса она юрти Фарғона водийсининг Зоҳидон шаҳрида Мамадали Топиволдиев номидаги музей очилди. Музейнинг очилиш маросимида вилоят ҳокими Хайрулло Бозоров ҳам иштирок этди.\nҚуйида кинолойиҳанинг суратга олиш майдонидан тайёрланган бэкстейжни эътиборингизга ҳавола қилмоқчимиз.\nКиритилди: 21:02 08.05.2022. Ўқилди: 3679 марта. Фикрлар сони: 7 та.


Ғаройиб жуфтлик (фото) » Ўзбекистон янгиликлари – Zamin.uz\nЖейми ва Никки Перкинс - Мельбурн шаҳрининг ажойиб жуфтлиги, иккита жажжи қизалоқнинг ота-онаси. Балки, бунинг ажабланарли жойи йўқ дерсиз. Дунёда бундай оилалар миллионлаб топилади ҳам, дерсиз! Аммо бу жуфтликнинг бошқалардан фарқли томонлари мавжуд. Беш йилдан буён бу эр ва хотин бахтли ва гўзал ҳаёт кечириб келишмоқда.\nУларнинг тўйлари ҳам жуда чиройли ўтган. Никки модел сифатида фаолият юритади. Жейми эса профессионал фотограф. Икки йил аввал уларнинг оиласида қизалоқ дунёга келади. 2018 йилда эса иккинчи фарзандлари туғилади. Бу икки хил рангли одамларнинг фарзандлари қандай рангда эканлигига қизиқаётган бўлсангиз керак, албатта!\nОқ ва қора танли эр-хотиндан туғилган болаларнинг ранги "сутли қаҳва"нинг рангини эслатади. Уларнинг бахтли ҳаёт кечираётганидан англаш мумкинки, энг муҳими ирқ ва миллат эмас, муҳими оилада бахт ҳукмрон бўлиши экан!\nЯнгиликлар » Ҳаёт тарзи » Ғаройиб жуфтлик (фото)\n22:00 Икки хил туғилган эгизаклар (фото)\n09:26 "Бахтли оила" сирлари


Тожик мухолифатчисининг Қирғизистонда қўлга олинган рафиқаси 22 соатдан сўнг озод этилди\nҚирғизистон Миллий хавфсизлик хизмати 2 октябрга ўтар кечаси Истанбулдан Бишкекка келганида “Манас” аэропортида қўлга олинган тожик мухолифати фаоли Собир Валиевнинг хотинини ҳибсдан озод қилди. Бу ҳақда маълум қилган Қирғизистон Миллий хавфсизлик хизматининг билдиришича, Жанет Хамзаева Собир Валиевга нисбатан қўзғатилган жиноят иши юзасидан сўроқ қилиниш учун олиб келинган, кейин қўйиб юборилган.\nҚирғизистон Миллий хавфсизлик хизматининг билдиришича, 1988 йилда Тожикистонда туғилиб, кейинчалик Қирғизистон ватандошлигини қабул қилган Собир Валиевга “давлат чегарасини ноқонуний кесиб ўтиш”, “лавозимидан ўз манфаати учун фойдаланиш” каби моддалар билан жиноят иши очилган. Маълумотномада Валиевга Қирғизистон фуқаролиги ҳам ноқонуний берилгани айтилади.\nХавфсизлик хизматига кўра, ўтган йилнинг 15 сентябрида Собир Валиев Қирғизистонни тарк этгани муносабати билан жиноят иши вақтинчалик тўхтатилган. Собир Валиевнинг хотини Жанет Хамзаева Бишкекка келгани муносабати билан жиноят иши қайта очилиб, у сўроққа чақирилган. Бундан ташқари Жанет Хамзаеванинг онаси Лилиана Кимнинг уйида тинтув ўтказилган.\nМаълумотда Собир Валиев бир неча йил аввал Тожикистонни тарк этиб Қирғизистонга келгани, бу ерда у Қирғизистон ватандошлигини қабул қилгани, Жанет Хамзаева билан беш йил олдин турмуш қургани ҳам айтилади.\nБишкекдаги “Килим шами” нодавлат ташкилоти раҳбари Азиза Абдурасулова Жанет Хамзаева Миллий хавфсизлик хизмати томонидан 22 соат ҳибсда ушлаб турилганини айтди. Азиза Абдурасулова 22 соат давомида Хамзаеванинг олдига адвокатлар, ҳуқуқ фаоллари киритилмагани, унинг онаси уйи ҳам адвокатларсиз тинтув қилингани ноқонуний бўлганини таъкидлади.\n28 ёшдаги Собир Валиев Тожикистонда тақиқланган “Группа 24” мухолифат гуруҳининг аъзоси бўлган. У Европа давлатларида, Россия ва Туркияда гуруҳ томонидан Тожикистон ҳукуматини демократик ислоҳотларга чақириш мақсадида ўтказилган қатор тадбирларда иштирок этган.\nҲозирда Варшавада истиқомат қилувчи Собир Валиев ўтган ҳафта Польша пойтахтида бўлиб ўтган ЕХҲТ анжуманида Тожикистондаги инсон ҳақларига оид вазиятни танқид қилганди.\nРасмий Душанбенинг илтимоси билан Валиев 2015 йилда Молдова пойтахти Кишиневда қўлга олинган ва бир ой ҳибсда сақланган эди. Кейин у суд ҳукми билан озод қилинган.\n“Группа-24” ҳаракати 2014 йилда Тожикистон Олий суди томонидан экстремистик ташкилот сифатида эълон қилинган ва гуруҳ фаолияти тақиқланган эди.\nҚирғизистон Миллий хавфсизлик хизматининг маълум қилишича, Валиевга нисбатан жиноят иши ҳам расмий Душанбенинг мурожаатидан сўнг очилган.\nHuman Rights Watch халқаро ташкилоти Жанет Хамзаеванинг қўлга олинишидан ташвиш билдириб, Бишкек ҳукуматига мурожаатнома йўллаган эди.\nЖанет Хамзаеванинг ўзи билан ҳозирча журналистлар боғлана олмаяпти.